Rosmah sebak, menangis ketika beri keterangan di mahkamah

Rosmah Mansor tidak dapat menahan emosi dan menangis di Mahkamah Tinggi ketika memberi keterangan dan menyifatkan pendakwaan atas pertuduhan rasuah adalah perbuatan zalim dan kejam terhadap dirinya dan keluarga.Rosmah, 69, yang memakai baju kurung hijau dan selendang sepadan, sebak ketika membacakan pernyataan saksinya pada dua halaman terakhir pada hari kedua prosiding membela diri terhadap tiga pertuduhan rasuah membabitkan projek hibrid solar bernilai RM1.25 bilion untuk 369 sekolah luar bandar di Sarawak.Beliau berkata pihak pendakwaan menutup kedua-dua belah mata apabila wujud kesalahan dan ketidakaturan dalam proses tender Jepak Holdings Sdn Bhd yang didalangi menteri pendidikan ketika itu Mahdzir Khalid dan ketua setiausaha (KSU) kementerian pendidikan (KPM) ketika itu, Madinah Mohamed serta Alias Ahmad juga KSU KPM yang menggantikan Madinah.Ketiga-tiga mereka adalah saksi pendakwaan (SP) dalam perbicaraan kes itu.“Biarpun Mahdzir, Madinah, Alias, pengarah urusan Jepak Holdings Sdn Bhd ketika itu, Saidi Abang Samsuddin (SP17) dan Rizal Mansor (SP21) sepatutnya diambil tindakan di atas kesalahan-kesalahan yang dilakukan, namun pihak pendakwaan lebih suka untuk memanggil mereka sebagai saksi di mahkamah sebagai saksi pendakwaan tanpa apa-apa pendakwaan dilakukan ke atas mereka.“… agar mereka bersama-sama menunding jari kepada saya, iaitu seorang individu yang tidak ada jawatan dalam kerajaan dan tidak ada kuasa melulus apa-apa projek kerajaan sekalipun, demi menutup aib masing-masing yang kini telah tersingkap ke khalayak umum.“Ini adalah perbuatan (pendakwaan) zalim dan kejam terhadap saya dan keluarga saya. Ini juga adalah suatu malicious and selective prosecution (berniat jahat dan pendakwaan terpilih) terhadap saya,” katanya sambil menangis.Sejurus selepas itu, hakim Mohamed Zaini Mazlan bertanya kepada isteri bekas perdana menteri Najib Razak itu: “Are you ok?” (Anda okey?)Rosmah, yang memberi keterangan dari tempat saksi menjawab: “Saya minta maaf Yang Arif, saya melalui banyak perkara.”Beliau juga dilihat mengesat air matanya sebelum meneruskan keterangan dan pihak media yang mengikuti prosiding itu menerusi video link turut terdiam seketika melihat situasi berkenaan.Hakikat yang sebenar, katanya adalah pihak pendakwaan tahu kesemua pertuduhan ke atasnya adalah tidak berasas ditambah pula dengan kesediaan Rizal yang bersekongkol dengan pendakwaan untuk memberikan keterangan palsu di mahkamah bagi membolehkan pertuduhan ke atasnya ditarik balik dan menjadi saksi penting pihak pendakwaan.Rosmah juga berkata beliau tidak pernah menerima wang berjumlah RM6.5 juta daripada Saidi bagi membantu mempercepatkan pemberian projek solar hibrid kepada syarikat berkenaan, kononnya dihantar kepadanya di dua lokasi berbeza di Jalan Langgak Duta dan Seri Perdana.Katanya, dakwaan Rizal bahawa wang RM6.5 juta itu yang diletakkan dalam empat buah beg, kononnya dihantar secara berasingan ke kediaman rasmi perdana menteri di Seri Perdana pada 20 Disember 2016 dan rumahnya di Langgak Duta pada 7 Sept 2017, adalah pembohongan semata-mata.Mengenai penyerahan RM5 juta di Seri Perdana, Rosmah berkata beliau tidak mempunyai pengetahuan bahawa Saidi kononnya berhasrat memberikan wang itu kepadanya.“Saya tidak pernah menerima wang RM5 juta yang kononnya diberikan oleh Saidi, melalui Rizal kepada saya di dalam dua beg bagasi di Seri Perdana dan tuduhan Rizal bahawa dua beg bagasi tersebut telah diserahkannya kepada dua butler dan kemudiannya diserahkan kepada saya, adalah tidak benar dan mengaibkan saya,” katanya.Sementara itu, berhubung penyerahan wang RM1.5 juta di Langgak Duta, Rosmah berkata Saidi semasa memberi keterangan menyatakan beliau (Saidi) tidak pernah menunjukkan atau menyerahkan dua beg galas hitam berjalur oren kepadanya dan Saidi juga tidak pernah membuka atau mengira wang dalam dua beg tersebut.Disoal peguam Akberdin Abdul Kadir yang mewakilinya mengenai keterangan Rizal bahawa beliau nampak Rosmah mengarahkan butlernya membawa dua beg galas itu ke dalam “bilik beliau” dan “bilik beliau” merujuk kepada siapa, Rosmah sempat berseloroh: ” Bilik siapa lagi, bilik saya (Rizal maksudkan).Rosmah juga berkata pihak pendakwaan gagal untuk memanggil butler berkenaan sebagai saksi di mahkamah ini serta gagal untuk menawarkan butler tersebut sebagai saksi kepada pihak pembelaan.“Ini adalah satu perbuatan penganiayaan dan keji terhadap saya kerana pihak pendakwaan sengaja enggan memanggil butler tersebut kerana mereka tahu hal tersebut tidak pernah berlaku.“Sekiranya memang benar apa yang dikatakan oleh Rizal yang kononnya saya mengarahkan butler untuk mengangkat dua beg hitam berstripe oren ke bilik saya, sudah pasti pihak pendakwaan akan memanggil butler tersebut sebagai saksi penting mereka di mahkamah semasa kes pendakwaan,” katanya.Pada 18 Februari lepas, Mahkamah Tinggi memerintahkan Rosmah membela diri atas tiga pertuduhan rasuah selepas mendapati pihak pendakwaan berjaya membuktikan kes prima facie terhadapnya.Rosmah berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Saidi melalui Rizal sebagai ganjaran kerana membantu Jepak Holdings mendapatkan Projek Bersepadu Sistem Solar Photovoltaic Hibrid serta Penyelenggaraan dan Operasi Genset/Diesel bagi 369 sekolah luar bandar di Sarawak bernilai RM1.25 bilion secara rundingan terus daripada kementerian pendidikan.Perbicaraan di hadapan hakim Mohamed Zaini Mazlan bersambung esok dengan pihak pendakwaan akan menyoal balas Rosmah.


Kes baru jangkau 11,000 jangkitan, lagi 125 korban Covid-19 dicatat

Malaysia merekodkan kes baru sebanyak 11,079 menjadikan kes keseluruhan Covid-19 meningkat sebanyak 855,949.Selangor kekal mencatat kes harian tertinggi sebanyak 5,263 disusuli Kuala Lumpur (1,521), Negeri Sembilan (1,033), Kedah (497), Sarawak (472), Johor (406), Perak (329), Melaka (323), Pahang (321), dan Sabah (239).Hanya Perlis sahaja yang tidak mencatatkan sebarang kes hari ini.Negara juga mencatat sebanyak 5,990 kes sembuh menjadikan jumlah keseluruhan kes sembuh meningkat kepada 753,328.Kes aktif dengan kebolehjangkitan pula kini berjumlah 96,236.Dalam pada itu, 972 pesakit ditempatkan di unit rawatan rapi (ICU) termasuk 456 orang memerlukan bantuan alat pernafasan.Malaysia turut mencatat 125 lagi korban akibat Covid-19, menjadikan jumlah mangsa yang maut meningkat kepada 6,385.


Irwan beritahu mahkamah 'kedengaran seperti' suara Najib dalam rakaman audio

Bekas ketua setiausaha perbendaharaan Mohd Irwan Serigar Abdullah hari ini memberitahu Mahkamah Tinggi Kuala Lumpur bahawa salah satu daripada suara di dalam empat klip audio yang dikaitkan dengan skandal 1MDB "kedengaran seperti" suara bekas Perdana Menteri Najib Razak.
Saksi pendakwaan ke-42 itu berkata demikian selepas empat klip audio dimainkan di mahkamah hari ini di hadapan hakim Collin Lawrence Sequerah dalam perbicaraan Najib yang berhubung penyelewengan RM2.3 bilion dana 1MDB.
Beliau berkata dua daripada suara dalam rakaman audio itu dipercayai perbualan antara Najib dan seorang pemimpin Timur Tengah.
Dalam satu lagi klip audio, Irwan turut mengenal pasti bahawa salah satu suara dalam audio itu adalah suara bekas pegawai khas Najib, Amhari Efendi Nazaruddin.
Sementara itu semasa permeriksaan balas oleh peguam Najib, Muhammad Shafee Abdullah, saksi itu berkata beliau tidak pasti sekiranya suara di dalam rakaman audio itu adalah suara Najib, kerana beliau tidak berada di tempat itu semasa perbualan berlangsung.
Shafee: Selepas mendengar rakaman itu, bolehkah anda mengatakan bahawa ini adalah palsu?
Irwan: Saya tidak boleh kata apa-apa, kerana saya bukan pakar.
Terdahulu hari ini, hakim Sequerah membenarkan permohonan pihak pendakwaan untuk menerima empat rakaman audio itu sebagai bukti.
Sebelum ini, pihak pendakwaan telah memohon supaya rakaman audio diterima untuk identifikasi dalam perbicaraan, bagi menyangkal hujah pembelaan bekas perdana menteri, bahawa wang yang masuk ke akaun bank peribadinya adalah derma.
Pihak pendakwaan juga berhujah bahawa rakaman audio perbualan yang didakwa antara Najib dan seorang pemimpin dari Timur Tengah adalah sangat relevan untuk menyangkal pembelaan tertuduh.
Najib, 70, menghadapi empat pertuduhan menggunakan kedudukannya untuk mendapatkan rasuah RM2.3 bilion daripada 1MDB dan 21 pertuduhan pengubahan wang haram membabitkan jumlah yang sama.
Perbicaraan bersambung 7 Julai.


Kompaun RM1,000 syarikat langgar SOP tidak berkesan, kata Hishammuddin

Menteri Kanan Pertahanan Hishammuddin Hussein berpandangan kompaun RM1,000 terhadap pihak yang melanggar prosedur operasi standard di bawah Akta Pencegahan dan Pengawalan Penyakit Berjangkit 1988 atau Akta 342, tidak berkesan.Jelasnya denda maksimum dikenakan itu tidak memadai dengan kesalahan dilakukan oleh penganjur atau syarikat tertentu dalam mematuhi SOP yang dipertanggungjawabkan kepada mereka.“Secara peribadi, dengan kelonggaran kita berikan dan kelonggaran yang akan diumumkan selepas ini, banyak syarikat diamanahkan dan dipertanggungjawab untuk patuhi SOP ditetapkan.“Dalam konteks ekonomi, denda sedia ada dengan pulangan syarikat terlibat, jauh begitu tak berkesan atau sebagai usaha untuk menegah, kerana syarikat mendapat pulangan berbilion jadi setakat RM1,000 tidak memadai sebab itu ia harus dibentangkan semula ke Parlimen,” katanya pada sidang media selepas mempengerusikan Mesyuarat Kuartet Menteri Covid-19 di Parlimen hari ini.Justeru Hishammuddin mengingatkan pihak penganjur dan syarikat yang mengadakan sebarang majlis agar menunaikan janji mereka untuk memastikan tiada pelanggaran SOP berlaku dalam usaha membendung penularan pandemik Covid-19.“Inilah dia janji-janji pihak yang minta kebenaran nak anjur (majlis) tetapi tidak mampu mengawalnya…bila nakkan sesuatu diumumkan semua boleh (patuh SOP) tetapi akhirnya dari segi pemantauan dan penguatkuasaan ia tidak berjaya,” katanya.Timbalan Menteri Kesihatan Dr Noor Azmi Ghazali hari ini membentangkan Rang undang-undang untuk bacaan kali pertama di Dewan Rakyat bagi meminda Akta 342 yang membolehkan individu ingkar dikompaun sehingga RM10,000 berbanding RM1,000 ketika ini.Menurut naskhah biru, pindaan di bawah seksyen 25, Rang Undang-Undang Pencegahan dan Pengawalan Penyakit Berjangkit (Pindaan) 2021 itu turut mencadangkan pertubuhan perbadanan yang melakukan kesalahan di bawah peraturan ditetapkan boleh dikompaun sehingga maksimum RM1 juta.


463 kes rentas negeri, cetus 5 kluster di Terengganu

Sebanyak 463 kes Covid-19 akibat aktiviti rentas negeri (import B) dikesan di Terengganu bagi tempoh Mei dan Jun tahun ini seterusnya mencetuskan lima kluster yang besar dalam komuniti, kata Pengarah Kesihatan Negeri Dr Nor Azimi Yunus.Beliau berkata kes import B dari pelbagai negeri itu merekodkan bilangan tertinggi di Kemaman iaitu sebanyak 307 kes diikuti Kuala Terengganu (36 kes) dan bakinya di daerah lain.“Ini telah mencetuskan lima kluster besar seperti Kluster Gong Badak (226 kes), Kluster Langgar Hilir (45 kes), Kluster Industri Teluk Kalong (109 kes), Kluster Pasar Kemunting, Pahang (13 kes) dan Kluster Kubang Jela (131 kes).“Terbaru, Kluster Gong Pasir di Dungun juga berpunca daripada rentas negeri dan sehingga kini, sebanyak 40 kes positif Covid-19 telah dikesan daripada kluster itu,” katanya dalam hantaran menerusi laman Facebooknya malam tadi.Dr Nor Azimi berkata sebahagian kes import B yang berjaya dikesan itu membabitkan individu yang menjalani saringan kesihatan sebelum memulakan tugas di Terengganu.“Cara begini kita boleh kesan awal dan penularan dapat dicegah…yang membimbangkan kita adalah warga Terengganu sendiri yang sering berulang-alik ke negeri berisiko atas sebab kerja dan lain-lain urusan.“Rentas negeri tiada masalah namun mereka mesti lebih bertanggungjawab untuk jaga diri sendiri agar tidak memberi risiko kesihatan kepada orang lain. Jika kita tahu kita berisiko, pergilah buat penilaian dan saringan di Klinik Kesihatan berdekatan. Jangan sebab kelalaian kita, orang lain yang terkena,” katanya.Dr Nor Azimi berkata kemungkinan jangkitan berlaku disebabkan mereka gagal mematuhi SOP (prosedur operasi standard) semasa berada di negeri luar atau gagal patuh SOP semasa perjalanan pulang ke Terengganu.“Namun, berkemungkinan mereka masih melakukan aktiviti berhimpun bersama keluarga atau rakan terdekat sedangkan baru pulang daripada rentas negeri kerana ini adalah antara punca berlakunya penularan dalam komuniti dan akhirnya membentuk kluster baharu di Terengganu.“Kita tidak mahu sebab kelalaian seperti ini (gagal mematuhi SOP) menyebabkan Terengganu terpaksa patah balik ke Fasa Satu Pelan Pemulihan Negara (PPN). Kita nak bergerak ke Fasa Tiga, bukannya ke belakang,” katanya.Pada masa ini, ujian saringan sebelum seseorang individu rentas negeri masuk ke Terengganu belum diwajibkan dan ia adalah keputusan dasar yang hanya boleh diputuskan oleh Majlis Keselamatan Negara dan kerajaan pusat, katanya.


Agama bukan punca keganasan di selatan Thailand, kata ketua fasilitator

Ketua Fasilitator Kerajaan Malaysia bagi Proses Dialog Damai Selatan Thailand, Zulkifli Zainal Abidin menegaskan bahawa agama bukan punca kepada keganasan di selatan Thailand.
“Keganasan yang berlaku di selatan Thailand adalah berikutan tindakan radikal segelintir individu yang mahu melakukan keganasan atas nama agama,” katanya ketika perjumpaan dengan wakil-wakil penganut agama Buddha dari empat wilayah di selatan Thailand di Wat Chang Hai di Khok Pho, Pattani semalam.
Bekas panglima Angkatan Tentera Malaysia (ATM) itu kini dalam rangka lawatan kerja empat hari ke selatan Thailand.
Ini merupakan lawatan kerja pertama Zulkifli selepas dilantik sebagai fasilitator baharu Malaysia untuk proses dialog damai di selatan Thailand berkuatkuasa 1 Januari 2023. Beliau menggantikan Abdul Rahim Mohd Noor.
Zulkifli berkata Malaysia sentiasa komited dalam memudahcara kerajaan Thailand dan masyarakat Patani di wilayah sempadan selatan Thailand melalui meja rundingan.
“Walaupun konflik di selatan Thailand merupakan isu dalaman Thailand namun Malaysia sebagai jiran yang mempunyai hubungan erat mahu memudah cara dan membantu menyelesaikan konflik itu,” katanya.
Zulkifli menyaran semua pihak menyokong proses rundingan damai  antara pihak kerajaan Thailand dengan Barisan Revolusi Nasional (BRN) yang bertujuan untuk mencari penyelesaian bagi menamatkan konflik.
Proses Dialog Damai Selatan Thailand di antara Kerajaan Thailand dengan kumpulan pejuang kini memasuki tahun ke-10.
Proses itu bermula apabila Yingluck Shinawatra, Perdana Menteri Thailand pada ketika meminta Malaysia menjadi orang tengah dalam menyelesaikan konflik di selatan Thailand. Berikutan itu, satu Konsensus Am (General Consensus) di antara Kerajaan Thailand dengan Barisan Revolusi Basional (BRN) termeterai pada 28 Februari 2013.


Ahli ekonomi jangka belanjawan sektor pendidikan dipotong akibat Covid-19

Pandemik dijangka akan menjejaskan peruntukan sektor pendidikan dalam Belanjawan 2021 selepas kementerian kesihatan memerlukan perbelanjaan “gergasi” dalam usaha memerangi penularan Covid-19 dalam negara, kata pakar ekonomi.Barjoyai Bardai dari Universiti Tun Abdul Razak berkata belanjawan pengurusan kerajaan yang akan dibentangkan pada 6 November bakal menyaksikan pemotongan di beberapa bahagian termasuklah belanjawan yang boleh dikurangkan berkait dengan pembekalan, elaun rakyat, elaun pengangkutan dan lain-lain berjumlah RM2 bilion hingga RM30 bilion.“Ini pun sudah cukup. Kita mungkin ada perbelanjaan RM250 bilion lagi di situ termasuklah perbelanjaan pendidikan, kementerian tinggi dan lain-lain,” katanya kepada MalaysiaNow.Beliau berkata kemungkinan besar sektor universiti awam terpaksa “ikat perut” dengan memotong peruntukan pengurusan dan perbelanjaan kakitangan akan tetapi sekiranya terus beroperasi berterusan secara dalam talian, banyak penjimatan boleh dilakukan.“Norma baru dan kaedah baru pembelajaran yang tidak memerlukan mahasiswa berada di dalam kampus berupaya menjimatkan perbelanjaan universiti awam,” katanya.Barjoyai turut meramalkan, penganugerahan biasiswa pelajar ke luar negara akan diteliti dengan melihat sama ada wujud keperluan untuk menghantar mereka secara fikizal atau boleh mengikuti pengajian secara dalam talian tanpa perlu perjalanan rentas sempadan antarabangsa.Sebelum ini Yang di Pertuan Agong Sultan Abdullah Sultan Ahmad Shah mengingatkan ahli-ahli Parlimen Belanjawan 2021 sangat penting untuk sektor kesihatan awam dan petugas barisan hadapan dalam memerangi penularan jangkitan Covid-19.Tahun lalu, jumlah keseluruhan Belanjawan 2020 sebanyak RM297.02 bilion, turun 5.5% berbanding peruntukkan sebelumnya. Kementerian Pendidikan menjadi penerima terbesar belanjawan tersebut sebanyak RM64.1 bilion.Sementara itu, Ketua Pegawai Eksekutif Yayasan Peneraju Pendidikan Bumiputera Muzzamil Ismail berkata isu pendidikan perlu menjadi perkara utama dalam pembentangan belanjawan terutama sekali melibatkan pendidikan belia yang dilihat paling terkesan kerana golongan itu yang paling banyak kehilangan pekerjaan sepanjang tempoh pandemik.“Norma baru dan kaedah baru pembelajaran yang tidak memerlukan mahasiswa berada di dalam kampus berupaya menjimatkan perbelanjaan universiti awam,” katanya.“Fokusnya adalah pertingkat kualiti pendidikan dengan mewujudkan kerjaya kepada golongan belia. Kerajaan perlu menyuntik dana kepada peningkatan skil pekerja, pendidikan teknikal dan latihan vokasional (TVET), fasiliti akses di kawasan pedalaman, dan infrastruktur digital.“Kerajaan semestinya perlu lebihkan skop belanjawan ke arah digitalisasi, misalnya digitalisasi pendidikan dan digitalisasi perniagaan,” katanya ketika dihubungi MalaysiaNow.Mengulas lanjut, Barjoyai berkata menjadi satu cabaran sukar kepada kerajaan untuk melindungi peruntukan pendidikan daripada terjejas dengan perbelanjaan “gergasi” memerangi Covid-19.Bagaimanapun katanya, dalam jangka masa panjang kerajaan boleh mencari kaedah baru untuk menjana dana kewangan kepada sektor-sektor lain yang terkesan akibat pandemik itu.Katanya, dalam jangka masa singkat, ia susah untuk mencari penyelesaian segera atau mencari sumber baru pendapatan kerana kerajaan perlu memotong perbelanjaan untuk memerangi wabak Covid-19.Dalam pada itu, ahli ekonomi Yeah Lim Keng dari Universiti Sunway berkata anggaran Belanjawan 2021 terhadap sektor pendidikan dijangka tidak mengalami perubahan besar memandangkan kepentingan sektor itu terhadap pembangunan modal insan negara.“Jadi, adalah lebih baik untuk meningkatkan perbelanjaan defisit supaya sektor sosial dan pendidikan dibekalkan dengan dana operasi dan pembangunan yang mencukupi. Ini penting untuk memastikan kestabilan sosial dengan melindungi orang miskin dan pengangguran,” katanya kepada MalaysiaNow.Katanya, pendidikan bukan sahaja berupaya mengatasi cabaran disebabkan Covid-19 tetapi juga menyesuaikan diri dengan persekitaran berasaskan teknologi digital baru dan pembelajaran di rumah.Menurutnya kerajaan juga boleh menangguhkan perbelanjaan sektor lain yang kurang kritikal seperti ketenteraan dan infrastruktur yang boleh meningkatkan pertumbuhan ekonomi dalam masa terdekat.


Kes Covid-19 kembali melebihi 2,000, 11 kematian baru

Sebanyak 2,253 kes baru Covid-19 dikesan hari ini, menjadikan angka keseluruhan penularan dalam negara berjumlah 295,951 kata Ketua Pengarah Kesihatan Dr Noor Hisham Abdullah.Katanya, sebanyak 3,085 pesakit pulih dan dibenarkan pulang, menjadikan jumlah keseluruhan angka sembuh 266,846 kes.“Selangor mencatatkan kes harian tertinggi iaitu sebanyak 633 kes diikuti Perak (545), Johor (276) dan Sarawak (250),” katanya dalam satu kenyataan.Kes aktif dengan kebolehjangkitan pula kini berjumlah 27,994.“Daripada jumlah itu 201 pesakit di tempatkan di Unit Rawatan Rapi termasuk 93 memerlukan bantuan alat pernafasan,” katanya.Noor Hisham memaklumkan terdapat 11 lagi kematian, menjadikan jumlah mangsa yang maut meningkat kepada 1,111 orang.


Polis panggil pemilik akaun Facebook sunting gambar Noor Hisham

Polis akan memanggil pemilik akaun Facebook MGAG yang didakwa mempersendakan gambar Ketua Pengarah Kesihatan Dr Noor Hisham Abdullah, di laman media sosialnya semalam.Timbalan Pengarah (Siasatan/Perundangan) Jabatan Siasatan Jenayah (JSJ) Bukit Aman DCP Mior Faridalathrash Wahid berkata, pihaknya sudah membuka kertas siasatan selepas satu laporan polis dibuat di Senawang, Seremban.“Siasatan sedang dijalankan dan mereka yang terbabit akan dipanggil untuk memberi keterangan. Kes disiasat mengikut Seksyen 509 Kanun Keseksaan dan Seksyen 233 Akta Komunikasi 1998,” katanya kepada Bernama.Semalam tular di media sosial memaparkan gambar Noor Hisham yang sedang mengadakan sidang media dari rumahnya disunting menjadi gambar yang mengaibkan.Bagaimanapun, pemilik akaun berkenaan telah memohon maaf dan mengeluarkan gambar tersebut daripada akaun, namun sempat ditangkap layar serta ditularkan oleh pengguna media sosial lain.


SPRM tahan setiausaha politik Xavier dalam siasatan kes rasuah

Suruhanjaya Pencegahan Rasuah Malaysia (SPRM) menahan setiausaha politik kepada bekas menteri, Xavier Jayakumar, kata sumber kepada MalaysiaNow.Sumber yang mengetahui berhubung siasatan rasuah dikaitkan dengan kementerian air, tanah dan sumber asli yang diketuai Xavier sebelum ini berkata, Fazly Razally direman berhubung siasatan berkait dengan kontrak perlombongan pasir.Fazly ditahan lebih seminggu selepas SPRM membebaskan MA Tinagaran yang dikatakan Xavier sebagai rakan keluarga terdekat.Tinagaran ditahan bersama-sama dua pengarah syarikat, dalam serbuan SPRM yang turut merampas wang tunai sebanyak RM1.2 juta dan kereta mewah.SPRM turut membekukan akaun bank individu dan syarikat yang jumlah keseluruhannya sebanyak RM77 juta.Sebelum ini Ketua Pesuruhjaya SPRM Azam Baki turut mengesahkan yang Xavier juga sedang dalam siasatan badan itu.


PM akan serah surat letak jawatan kepada Agong pada Isnin, kata menteri

Perdana Menteri Muhyiddin Yassin bakal menyerahkan surat peletakan jawatan kepada Yang di-Pertuan Agong pada Isnin, kata menteri di Jabatan Perdana Menteri.Peletakan jawatan itu mungkin menyebabkan Malaysia berdepan satu lagi pergelutan politik baru jika kerajaan Perikatan Nasional (PN) yang mentadbir negara selama 17 bulan jatuh.Muhyiddin berdepan tekanan untuk meletakkan jawatan selepas kehilangan majoriti di Parlimen susulan dakwaan pentadbirannya telah menyebabkan pandemik Covid-19 semakin buruk dalam negara.Beliau turut bertindak menjemput pembangkang untuk mengadakan persefahaman rentas parti Jumaat lalu bagi mendapatkan sokongan ahli-ahli Parlimen dengan beberapa cadangan pembaharuan terhadap institusi kerajaan.Bagaimanapun, jemputan tersebut ditolak parti-parti pembangkang.Menteri di-Jabatan Perdana Menteri Mohamad Redzuan Yusof berkata kepada AFP Muhyiddin telah memaklumkan mengenai surat perletakan jawatan itu kepada ahli-ahli Parlimen dari Bersatu ketika mesyuarat di Kuala Lumpur.“Esok akan ada mesyuarat khas kabinet sebelum Muhyiddin menghadap Agong untuk mempersembahkan surat peletakan jawatan,” kata Redzuan.“Kami cuba pujuk untuk beliau kekal pegang jawatan, namun beliau berkata: ‘Kita sudah tidak ada angka sokongan ahli-ahli Parlimen.'”Muhyiddin turut berkata kini terpulang kepada Agong untuk menerima surat peletakan jawatan beliau atau tidak, kata Redzuan lagi.Terdapat spekulasi sama ada beliau perlu meletakkan jawatan atau tidak, selain kerajaan baru akan dibentuk tanpa pilihan raya ekoran pandemik yang melanda negara ketika ini.Namun, tanpa pengganti yang jelas, nampaknya beberapa hari ke depan ini bakal menyaksikan politik Malaysia sekali berdepan siri rundingan parti-parti politik bagi menubuhkan kerajaan yang dapat berfungsi.Selain itu, terpulang kepada institusi raja untuk melantik perdana menteri baru yang mempunyai sokongan di Parlimen.Muhyiddin mengetuai kerajaan PN pada Mac tahun lalu tanpa pilihan raya selepas gabungan politik Pakatan Harapan diketuai Dr Mahathir Mohamad jatuh.Keabsahan kerajaan PN juga sering dipersoalkan dan sering dicabar oleh ketua pembangkang Anwar Ibrahim.Tekanan terhadap kerajaan PN bertambah selepas beberapa ahli Parlimen Umno menarik sokongan mereka terhadap Muhyiddin.Muhyiddin turut berikrar untuk mengadakan usul undi percaya pada September depan dalam kenyataan beliau baru-baru ini selepas mendapat perkenan Agong.


Syor letak SPRM di bawah Parlimen dibangkit di Dewan Rakyat hari ini

Persoalan sama ada kerajaan bercadang untuk meletakkan Suruhanjaya Pencegahan Rasuah Malaysia (SPRM) di bawah bidang kuasa Parlimen antara yang dibangkitkan di Dewan Rakyat, hari ini.
Menurut Aturan Urusan Mesyuarat di laman rasmi Parlimen, Mas Ermieyati Samsudin (PN-Masjid Tanah) meminta perdana menteri menyatakan kesediaan kerajaan melaksanakan syor daripada Transparency International Malaysia (TI-M) supaya SPRM diletakkan di bawah bidang kuasa Parlimen dan bukan lagi di bawah Jabatan Perdana Menteri.
Soalan itu dikemukakan pada sesi Waktu Pertanyaan-Pertanyaan Menteri (MQT) dengan Mas Ermieyati berkata tindakan itu bagi memastikan proses semak dan imbang agensi itu lebih bebas dan telus sekali gus meningkatkan tahap kepercayaan dan keyakinan masyarakat terhadap SPRM.
Usai sesi itu, mesyuarat diteruskan dengan sesi Pertanyaan-pertanyaan Bagi Jawab Lisan dengan Khairil Nizam Khirudin (PN-Jerantut) meminta perdana menteri menyatakan strategi dan penyelesaian kementerian untuk menangani kos haji dan umrah yang melonjak kebelakangan ini.
Turut dijangka menjadi tumpuan adalah pertanyaan Wan Saiful Wan Jan (PN-Tasek Gelugor) yang meminta menteri perdagangan dalam negeri dan kos sara hidup menyatakan tindakan yang diambil untuk mewujudkan lebih banyak persaingan dalam industri yang dikaitkan dengan kartel atau monopoli seperti simen, ayam, telur, gula dan lain-lain.
Sementara itu, Wong Shu Qi (PH-Kluang) mengemukakan soalan kepada perdana menteri mengenai jumlah yang dibelanjakan untuk operasi penyelamatan banjir, bantuan kewangan kepada mangsa serta perbelanjaan lain secara terperinci ketika bencana itu berlaku bagi 2022.
Selesai sesi itu, persidangan Dewan Rakyat akan diteruskan dengan perbahasan dan penggulungan Rang Undang-undang Perbekalan 2023 di peringkat jawatankuasa.


Kumpulan hak asasi bandingkan pujian terhadap Michelle Yeoh dan siasatan terhadap pembuat filem tempatan

Kumpulan hak asasi manusia Lawyers for Liberty (LFL) hari ini mempersoalkan pujian yang diberikan oleh pemimpin kerajaan kepada pelakon Michelle Yeoh atas kemenangan bersejarah di Oscar untuk filem bertajuk "Everything Everywhere All at Once", berbeza dengan penyiasatan baru-baru ini terhadap pembuat filem tempatan berhubung kandungan persembahan mereka.
Pengarah LFL Zaid Malek berkata adalah "munafik, tidak ikhlas dan bercanggah" bagi kerajaan untuk memuji pencapaian Yeoh ketika, di Malaysia, tema LGBT dalam "Everything Everywhere" akan membawa kepada penyiasatan jenayah.
"Michelle Yeoh sendiri berkemungkinan diheret untuk disoal siasat polis seperti yang sedang dilakukan terhadap pelakon 'Mentega Terbang'," tambahnya, merujuk kepada filem bebas yang disiasat atas dakwaan "provokasi agama".
Beliau turut memetik filem "Pulau", treler yang menerima amaran daripada Perbadanan Kemajuan Filem Nasional Malaysia (Finas) kerana mengandungi adegan yang bersifat seksual.
“Pembikin dan penerbit filem tempatan sudah lama dibelenggu oleh penapisan keterlaluan yang dikenakan kerajaan terdahulu terhadap mereka, dan kerajaan yang kononnya reformis pimpinan Pakatan Harapan menunjukkan bahawa mereka tidak berbeza,” katanya.
"Seni, dalam apa jua bentuk atau keadaan, dilindungi di bawah kebebasan bersuara mengikut Perkara 10(1)(a) Perlembagaan Persekutuan. Oleh itu, adalah menjadi kewajipan kerajaan untuk melindungi ekspresi seni tersebut dan tidak memberi laluan kepada kumpulan tertentu yang mahu menentukan apa yang boleh atau tidak boleh dihasilkan."
Dalam satu kenyataan, beliau berkata kemenangan Oscar Yeoh sepatutnya berfungsi sebagai "contoh yang jelas tentang kuasa kreatif yang luas yang wujud dalam Malaysia, sekiranya mereka diberi peluang untuk melakukan perkara yang sama di sini tanpa gangguan".
"Sekiranya kerajaan benar-benar mahu mengambil kredit untuk sebarang anugerah yang diperoleh oleh artis Malaysia, maka ia harus melindungi produk kebebasan kreatif dalam negara kita sendiri dengan menegakkannya sebagai sebahagian daripada hak yang dilindungi oleh Perkara 10(1)(a) perlembagaan kita."


Hadkan aktiviti di lokasi berisiko pada sebelah petang, kata jabatan meteorologi

Orang ramai perlu mengehadkan aktiviti di lokasi berisiko seperti tepi sungai pada sebelah petang berikutan ribut petir sering berlaku pada masa ini, kata Ketua Pengarah Jabatan Meteorologi Malaysia (MetMalaysia) Muhammad Helmi Abdullah.Beliau berkata mereka yang ingin turun ke laut atau berkunjung ke pulau peranginan pula perlu peka dengan amaran angin kencang dan laut bergelora yang dikeluarkan MetMalaysia bagi membolehkan perjalanan dirancang sebaiknya.“Maklumat mengenai angin kencang dan laut bergelora adalah penting bagi mereka yang ingin melakukan perjalanan di laut bagi mengelak kes pelancong terperangkap di pulau peranginan. Pastikan mendapat maklumat sahih daripada MetMalaysia,” katanya dalam program Ruang Bicara bertajuk “Amaran Awal dan Tindakan Awal” terbitan Bernama TV malam tadi.Menurut Helmi, amaran ribut kencang dan laut bergelora boleh dikeluarkan lebih awal berbanding amaran hujan lebat dan ribut petir yang hanya dapat dikesan imej radar selepas pembentukan  awan dikesan atau ribut petir sudah pun bermula di sesebuah lokasi.Terdapat kekangan untuk keluarkan amaran ribut petir lebih awal kerana belum ada teknologi yang boleh mengesan dengan tepat di mana ribut petir akan berlaku, katanya.Beliau berkata bagi kejadian tanah runtuh, amaran awal agak sukar dikeluarkan kerana terdapat beberapa  faktor yang menyebabkan ia berlaku termasuk faktor geologi dan hujan lebat.“Oleh itu penduduk di kawasan berisiko perlu sentiasa peka dengan amaran ribut petir yang dikeluarkan MetMalaysia dan perlu sentiasa mengambil  tahu keadaan  persekitaran mereka sebagai langkah berjaga-jaga,” kata Helmi.Beliau berkata sempena Hari Meteorologi Sedunia, MetMalaysia komited untuk meningkatkan kesedaran awam supaya mereka peka dengan keadaan cuaca ekstrem, gempa bumi dan tsunami.Pelbagai promosi kesedaran awam akan dilaksanakan kepada orang ramai untuk meningkatkan pengetahuan masyarakat mengenai perkhidmatan yang disediakan oleh MetMalaysia, katanya.


WHO, China jalin kerjasama bendung lonjakan kes Covid-19

Pertubuhan Kesihatan Sedunia (WHO) akan bekerjasama dengan China bagi menguruskan risiko lonjakan semula kes Covid-19 ketika ramai melakukan perjalanan sempena sambutan Tahun Baru Cina namun respons republik itu terus dicabar susulan kekurangan data.
Pandemik Covid-19 merebak tanpa kawalan di China selepas negara itu menarik balik dasar sifar-Covid pada Disember, tetapi WHO berkata ia masih tidak mempunyai maklumat yang mencukupi dari China untuk membuat penilaian penuh tentang bahaya lonjakan itu.
Menurut WHO, ia juga menjadi isu dalam kerjasama dengan China tentang cara mengurangkan risiko perjalanan menjelang cuti umum Tahun Baru Cina, yang akan disambut bermula 21 Januari. Perjalanan itu dikenali sebagai pra-pandemik kerana penghijrahan tahunan terbesar di dunia.
"Kami bekerjasama dengan rakan sekerja kami di China," kata Abdi Rahman Mahamud, pengarah jabatan penyelarasan amaran & tindak balas WHO, sambil berkata negara itu menggariskan beberapa strategi membabitkan individu yang melakukan perjalanan dari kawasan berisiko tinggi ke kawasan berisiko rendah termasuk ujian klinikal.
"Tetapi untuk memahami dengan lebih baik kami memerlukan data itu," tambahnya.
Menurut WHO, China masih kurang mendedahkan angka kematian akibat Covid-19 walaupun negara itu menyediakan lebih banyak maklumat mengenai penularan wabak tersebut.
"Terdapat beberapa jurang maklumat sangat penting yang kami akan bekerjasama dengan China untuk mengisi," kata ketua teknikal Covid-19, Maria Van Kerkhove.
Menurut China, negara itu telus dengan data Covid-19.
Suruhanjaya Kesihatan Kebangsaan negara itu berkata pegawai China sudah bertukar pandangan dengan WHO sejak Rabu dalam sidang video mengenai isu termasuk situasi wabak semasa, rawatan perubatan, vaksinasi dan beberapa perkara teknikal lain.


Ramalan jangkaan menang kerusi hanya mainan persepsi, kata penganalisis

Tindakan pemimpin Pakatan Harapan (PH) mengumumkan jangkaan kerusi yang mampu dimenangi dilihat hanya sekadar mainan persepsi, ketika penganalisis masih berbelah-bahagi mengenai keputusan Pilihan Raya Umum ke-15 (PRU15) pada 19 November ini.
Pemerhati politik veteran, Azizi Safar berkata, wujud ketidakselarasan apabila kepimpinan PH menyebut jumlah kerusi yang berbeza.
"Rafizi kata PH boleh menang 80 kerusi. Anwar Ibrahim kata dah ada 100 kerusi. Mana satu yang betul?
"Antara presiden PKR dan timbalan presiden PKR jangkaan siapa lebih tepat?" katanya sinis kepada MalaysiaNow.
Azizi yang juga bekas setiausaha Barisan Nasional (BN) Pulau Pinang itu merujuk kepada dua kenyataan berbeza antara Anwar dan Rafizi.
Anwar yang juga pengerusi PH minggu lalu melahirkan keyakinan gabungan pembangkang itu mampu mengulangi keputusan bersejarah PRU14 dengan merebut 100 kerusi.
Katanya, PH hanya perlukan 12 kerusi untuk membentuk kerajaan dengan majoriti mudah.
Bagaimanapun, Rafizi yang bertanding di kerusi Parlimen Pandan berkata 80 kerusi sudah berada dalam tangan gabungan itu.
Beliau menggunakan data kajian daripada syarikat Invoke yang ditubuhkannya.
Namun bagi Azizi, ia tidak pelik kerana semua parti yang bertanding menjangkakan mereka akan menang.
"Ini mainan persepsi PH untuk dapat sokongan rakyat, bagi menubuhkan kerajaan selepas PRU15. Kaedah yang biasa digunakan oleh pemimpin-pemimpin politik dalam pilihan raya.
"Invoke biasanya buat tinjauan melalui telefon dan mungkin andaian Rafizi berdasarkan tinjauan itu," katanya.
Menjelang PRU15 pada 19 November ini, 222 kerusi Parlimen akan menjadi rebutan parti-parti politik utama yang bertanding termasuk di Sabah dan Sarawak.
Gabungan parti politik memerlukan 112 kerusi untuk mendapatkan majoriti mudah bagi membentuk kerajaan.
PH termasuk Muda bertanding di 212 kerusi.
DAP mempertaruhkan lapan calon di Sarawak menggunakan logo sendiri.
BN pula bertanding di 178 kerusi Parlimen, diikuti Perikatan Nasional (PN) yang meletakkan calon di 149 kerusi Parlimen.
22 kerusi di Kelantan dan Terengganu ditandingi PN atas tiket PAS.
Lain-lain parti termasuklah  Pejuang (116), Gabungan Parti Sarawak (31), Warisan (52), Parti Rakyat Malaysia (16), Gabungan Rakyat Sabah (13), Parti Sarawak Bersatu (10) dan Putra (9).
Sementara itu, penganalisis politik Universiti Utara Malaysia (UUM) Ahmad Marthada Mohamed turut bersetuju dengan pandangan tersebut.
Menurut beliau, ramalan itu lebih kepada ingin membawa hayunan undi dan meyakinkan pengundi untuk memilih PH.
Kiraan Rafizi itu disifatkan sebagai ekstrem.
Prestasi PH mungkin kekal di Kuala Lumpur yang terdiri daripada pengundi Melayu bandar dan bukan Melayu.
"Kecenderungan pengundi bandar dan bukan Melayu masih terikat dengan sokongan kepada PH, jadi tidak hairan jika Pakatan Harapan masih mengharapkan majoriti kemenangan di Kuala Lumpur dan beberapa kawasan di Selangor," katanya.
Namun berdasarkan kiraan Marthada, PH dijangka menang 51 kawasan di Semenanjung iaitu Selangor (13) Kuala Lumpur (10), Negeri Sembilan (4), Perak (11), Pahang (2), Johor(8) dan Melaka (3).
Bagi Liew Wui Chern dari Universiti Tunku Abdul Rahman, beliau tidak terlalu teruja dengan ramalan 100 kerusi oleh Anwar.
Bagaimanapun katanya, ada peluang ramalan Rafizi mengenai 80 kerusi dimenangi PH menjadi realiti.
Namun katanya ia bergantung kepada peratusan keluar undi.
"Ramalan 80 kerusi Rafizi boleh dicapai jika kadar keluar undi melebihi 75%.
"50-60% tidak mampu membawa PH menang lebih 80 kerusi," tambahnya.
Katanya, PH mempunyai sedikit kelebihan berbanding BN atau PN.
"PN sedang memecahkan undi daripada BN.
“Ini yang mendasari pandangan optimistik Rafizi mengenai keupayaan PH untuk mendapat banyak kerusi."


Trump akan tinggalkan Rumah Putih jika undi elektoral berpihak kepada Biden

Presiden Amerika Syarikat (AS) Donald Trump berkata akan meninggalkan Rumah Putih jika undian elektoral memihak kepada bakal Presiden Joe Biden, lapor agensi berita Sputnik.“Sudah tentu saya akan keluar, dan anda juga tahu itu,” kata Trump pada Khamis ketika ditanya adakah beliau akan meninggalkan Rumah Putih sekiranya undi elektoral menyebelahi Biden.Tegas beliau, ia satu kesilapan jika Kolej Elektoral mengundi Biden.“Jika ia berlaku, mereka membuat kesilapan,” kata Trump, menambah agak sukar baginya untuk menerima keputusan persaingan presiden itu.Sekali lagi, beliau menjelaskan keputusan pilihan raya itu diperoleh dengan penipuan besar.“Kita seperti negara dunia ketiga,” tambah Trump, bercakap mengenai infrastruktur pengundian.Pada Isnin, Trump memberi kuasa kepada Pentadbiran Perkhidmatan Awam untuk memulakan peralihan rasmi kepada saingan Demokratnya sambil terus mempertikaikan kesahihan pilihan raya November dan masih enggan mengalah.


Polis Portugal bakar 6 tan dadah ketika penyeludupan meningkat

Polis Portugal membakar enam tan kokain, ganja dan bahan lain bagi menandakan hari antarabangsa Pertubuhan Bangsa-Bangsa Bersatu menentang penyalahgunaan dadah dan pengedaran ketika penyeludupan bahan itu berkembang pesat di seluruh dunia.
"Terdapat banyak dadah yang beredar, terdapat banyak bekalan dari negara pengeluar dan juga lebih banyak dadah dirampas," kata Rui Sousa, ketua unit anti-pengedaran dadah di agensi penyiasatan jenayah (PJ) Portugal kepada pemberita di Lisbon.
Sousa berkata 11 tan kokain, 30 tan hashish dan sejumlah kecil jenis dadah lain telah dirampas di Portugal setakat ini pada 2023, sudah melebihi jumlah yang dirampas tahun lalu secara keseluruhan.
Beliau berkata kebanyakan kokain itu diperdagangkan dari Amerika Latin dan Caribbean, manakala hashish datang dari Maghribi.
Semalam, pegawai memuatkan sejumlah besar guni kain putih yang penuh dengan dadah ke dalam beberapa van dan membawanya ke kemudahan pembakaran berhampiran di Lisbon, di mana 6 tan bahan itu dibakar dan dimusnahkan.
Sousa bagaimanapun enggan mendedahkan berapa nilai dadah itu.
Bilangan pengedar dadah yang ditahan juga meningkat, katanya.
Pejabat Pertubuhan Bangsa-Bangsa Bersatu mengenai Dadah dan Jenayah dalam Laporan Dadah Dunia tahunannya pada Ahad berkata bahawa permintaan dan bekalan kokain meningkat di seluruh dunia dan pengedaran methamphetamine berkembang melangkaui pasaran sedia ada.
Satu lagi laporan oleh agensi ubat EU yang berpangkalan di Lisbon bulan ini berkata kedua-dua skala dan kerumitan pengeluaran dadah terlarang di Eropah semakin meningkat dan pengguna kini terdedah kepada pelbagai bahan psikoaktif yang lebih luas.
Sousa berkata pihak berkuasa Portugis memerlukan lebih banyak sumber untuk menangani lonjakan itu kerana negara Eropah selatan itu, yang berhadapan dengan Lautan Atlantik, merupakan pintu masuk utama dadah ke benua Eropah.


Dong Zong mahu kerajaan bertindak selepas Pemuda Umno persoal dana sekolah Cina

Kumpulan pendidikan Cina Dong Zong mempertahankan peruntukan RM15.7 juta yang diberikan kepada sekolah persendirian Cina di seluruh negara susulan perbandingan yang dibuat Pemuda Umno dengan dana diperuntukkan untuk sekolah agama.
Bercakap kepada MalaysiaNow, Timbalan Presiden Dong Zong Tan Yew Sing berkata jumlah itu hampir sama dengan peruntukan yang diberikan oleh kerajaan terdahulu.
Beliau juga berkata jumlah perbelanjaan bagi 63 sekolah persendirian Cina itu berjumlah kira-kira RM400 juta.
“Jumlah yuran yang kami kutip ialah RM360 juta,” katanya.
"Dengan subsidi kerajaan sebanyak RM15 juta, komuniti masih perlu mencari RM25 juta dalam perbelanjaan operasi. Tambahan pula, perbelanjaan pembangunan berjumlah RM100 juta setahun."
Peruntukan RM15.7 juta itu dipersoalkan Ketua Pemuda Umno Dr Akmal Saleh, yang berkata jumlah yang diterima setiap sekolah adalah dua kali ganda berbanding yang diperuntukkan untuk sekolah agama.
Akmal yang juga Ahli Dewan Undangan Negeri (Adun) Merlimau turut menggesa kerajaan supaya menyerap sekolah persendirian Cina ke dalam sistem pendidikan negara sekiranya mereka menghadapi masalah kewangan.
Peruntukan itu diumumkan oleh Menteri Pengangkutan Anthony Loke selepas permohonan oleh Dong Zong untuk pembiayaan khas.
Presiden Dong Zong Selangor dan Kuala Lumpur, Chua Kim Boon menuduh Akmal menggunakan isu itu untuk kelangsungan politiknya.
“Membangkitkan isu perkauman dalam persaingan oleh pelbagai parti politik tidak akan mendatangkan faedah kepada rakyat kita amnya dan negara kita khususnya.
“Kerajaan hari ini atau pihak berkuasa yang berkenaan harus mengambil tindakan tegas untuk membendung atau menghentikan semua kenyataan ini, sama ada untuk meraih sokongan atau untuk menghasut sentimen perkauman demi kelangsungan politik,” katanya.
Tan dalam pada itu berkata adalah adil bagi kerajaan untuk memberi subsidi sepenuhnya kepada perbelanjaan operasi pendidikan kerana komuniti itu menyediakan pendidikan asas kepada masyarakat bagi pihak kerajaan.
“Kami tidak menentang kerajaan memberikan lebih banyak subsidi kepada sekolah agama,” tambahnya.
"Kerajaan mesti mempunyai asas sendiri dalam memberikan subsidi."


SOP imbas suhu badan dimansuhkan berkuat kuasa 11 Februari

Menteri Pertahanan Hishammuddin Hussein hari ini berkata prosedur operasi standard (SOP) imbasan suhu badan dan daftar butiran peribadi bagi memasuki premis akan dimansuhkan berkuat kuasa 11 Februari depan.Bagaimanapun, Hishammuddin berkata daftar masuk menggunakan aplikasi MySejahtera masih diwajibkan seperti biasa selain turut mengalu-alukan sekiranya pemilik premis yang masih ingin meneruskan pelaksanaan kedua-dua SOP tersebut.“Dengan pemansuhan ini, pihak pemilik premis tidak lagi diwajibkan untuk menyediakan alat pengimbas suhu dan buku rekod check in di pintu-pintu masuk premis masing-masing,” katanya dalam sebuah kenyataan selepas mesyuarat kuartet menteri hari ini.Dalam pada itu, Hishammuddin turut mengumumkan kerajaan membenarkan ibadah umrah bermula hari ini dengan penetapan beberapa SOP baru yang akan berkuat kuasa 14 Februari depan.SOP yang ditetapkan antara lain mewajibkan agen pelancongan memantau kepatuhan jemaah dari mula perlepasan rombongan sehingga pulang semula ke tanah air; dos penggalak juga turut diwajibkan kepada semua peserta rombongan dan perlu menjalani kuarantin wajib di Arab Saudi dengan kos ditanggung sendiri peserta jemaah.“Untuk jemaah umrah yang akan ke Arab Saudi hari ini sehingga 13 Februari, mereka terikat dengan SOP sedia ada.“Bagaimanapun, apabila mereka pulang semula ke tanah air mereka diwajibkan mematuhi SOP baru yang telah dikuatkuasakan.”Sebelum ini, kerajaan menangguhkan sementara kebenaran perjalanan umrah bermula 8 Januari lalu ekoran lonjakan kes dalam negara akibat penularan varian Omicron.Malaysia turut mencatatkan kes tertinggi menghampiri 14,000 kes hari ini.Bagaimanapun, kebanyakan kes yang dicatatkan berada dalam Kategori Satu dan Dua di mana jangkitan adalah asimptomatik dan bergejala ringan.


Ringgit dibuka tinggi berbanding dolar AS

Ringgit dibuka tinggi berbanding dolar Amerika Syarikat (AS) pada Jumaat, didorong permintaan rendah terhadap dolar AS susulan laporan bahawa Rizab Persekutuan AS (Fed) sedang beralih kepada kadar lebih perlahan dalam mengetatkan kitaran kadar faedahnya, kata penganalisis.
Pada 9 pagi, mata wang tempatan meningkat kepada 4.6360/6405 berbanding dolar AS dari 4.6950/6990 ketika ditutup pada Khamis.
Pengarah Urusan SPI Asset Management, Stephen Innes berkata Indeks Harga Pengguna (IHP) AS bagi Oktober yang lebih rendah berbanding jangkaan mendorong pasaran menjangkakan kenaikan 50 mata asas (bps) oleh Fed pada Disember ini, turun dari 75 bps, yang merupakan berita baik untuk ringgit.
Beliau berkata kenaikan dolar AS sejak tahun lepas menyebabkan pasaran Malaysia semakin terdedah kepada aliran keluar modal.
“Bagaimanapun dengan penurunan inflasi itu, kelemahan luaran telah berkurangan dan dijangka membuka pintu kepada pelaburan masuk memandangkan dolar AS yang lebih rendah dan jangkaan bahawa Fed kurang agresif.
“Ini seharusnya memberi manfaat kepada ringgit daripada perspektif aliran masuk modal,” katanya kepada Bernama.
Sementara itu, ringgit bagaimanapun didagangkan lebih rendah berbanding kumpulan mata wang utama.
Unit tempatan rendah berbanding dolar Singapura kepada 3.3512/3549 dari 3.3459/3490 ketika ditutup pada Khamis dan susut berbanding yen Jepun kepada 3.2682/2719 dari 3.2048/207.
Ringgit lemah berbanding euro kepada 4.7208/7254 dari 4.6781/6821 semalam dan turun berbanding pound British kepada 5.4084/4136 dari 5.3387/3432.


RAM lulus usul naikkan had pegangan pemilik saham, beri laluan CTOS ambil alih

RAM Holdings hari ini meluluskan usul yang bakal membenarkan entiti tunggal memiliki agensi penarafan kredit itu selepas mesyuarat agung tahunannya (AGM) menyokong dengan majoriti besar bagi pindaan kontroversi perlembagaan syarikat itu.Sebanyak 93.86% ahli menyokong pemindaan satu klausa dalam perlembagaan syarikat itu bagi memansuhkan larangan terhadap sebarang entiti tunggal memiliki lebih 20% saham dalam agensi penarafan itu.MalaysiaNow difahamkan sekurang-kurangnya dua institusi kewangan, termasuk sebuah bank tempatan, membantah usul pindaan itu.Usul untuk meminda klausa tersebut dibuat oleh CTOS Digital, satu lagi agensi penarafan kredit yang berkait dengan Brahmal Vasudevan melalui firma ekuitinya, Creador.Langkah itu kali pertama dilaporkan oleh MalaysiaNow minggu lalu selepas melihat notis AGM, di mana ia menimbulkan tanda tanya dalam pasaran modal di sebalik rancangan CTOS Digital untuk memiliki majoriti saham dalam syarikat tersebut.CTOS mendapat kebenaran bagi meneruskan rancangannya itu daripada Suruhanjaya Sekuriti Malaysia (SC).Langkah meminda klausa pada AGM hari ini dilihat sebagai halangan terakhir dalam usahanya mengambil alih RAM.Antara kebimbangan dalam pasaran ialah berhubung kebebasan dan kredibiliti RAM sebagai agensi penarafan yang selama ini merupakan rujukan institusi kewangan dalam negara ini akan dipertikaikan jika ia dikawal oleh satu entiti.Dalam maklum balas RAM terhadap laporan MalaysiaNow, agensi itu menafikan kebimbangan yang dibangkitkan, menegaskan terdapat beberapa langkah “perlindungan” utama yang dirangka oleh SC.“SC tidak akan memberikan kelulusan kepada mana-mana pihak untuk menjangkaui had yang ditetapkan ini jika ia dilihat memudaratkan kepentingan utama agensi penarafan kredit dan pasaran bon,” kata Ketua Pegawai Eksekutif RAM Holdings Chris WK Lee.RAM ditubuhkan oleh Bank Negara pada 1990 bagi menyokong pasaran modal tempatan, dan dianggap sebagai peneraju industri dalam penarafan kredit.Sejak ditubuhkan, pendapat kreditnya menjadi rujukan penting bagi bank serta pengawal selia kewangan.Beberapa pengurus dana dan jurubank turut menyatakan kebimbangan terhadap cadangan menaikkan had pemilikan saham dalam agensi itu, di mana mereka mendakwa berlaku usaha “melemahkan RAM secara berperingkat” sejak beberapa tahun lalu, merujuk kepada entiti bukan perbankan dan asing yang membentuk lebih 10 pemegang saham dalam agensi itu.Kebimbangan itu turut bertambah selepas mereka mendapati wujud potensi konflik kepentingan beberapa individu dalam CTOS.“Kita tahu bahawa sekurang-kurangnya seorang pengarah bebas bukan eksekutif CTOS mempunyai kedudukan dalam ahli lembaga pengarah SC,” kata penganalisis pasaran modal kepada MalaysiaNow.“Justeru, apabila hanya CTOS yang diberikan kebenaran untuk memiliki pegangan lebih 51% dalam RAM, ia bukan sahaja sebuah konflik, tetapi juga membunuh integriti sektor kewangan Malaysia, terutama apabila laporan kreditnya mempunyai implikasi dalam pasaran bon.”


Had jemaah solat Jumaat di Johor ikut kapasiti ruang masjid, surau mulai esok

Johor yang kini berada dalam Fasa Tiga Pelan Pemulihan Negara (PPN), membenarkan jemaah menunaikan solat Jumaat di masjid dan surau mengikut kapasiti ruangan dengan mematuhi penjarakan fizikal satu meter, berkuat kuasa Jumaat ini.Perkara itu dimaklumkan menerusi kenyataan bersama Pengerusi Jawatankuasa Hal Ehwal Agama Islam Negeri Johor Tosrin Jarvanthi, Mufti Negeri Johor Yahya Ahmad dan Pengarah Jabatan Agama Islam Negeri Johor (Jainj) Md Rofiki Samsudin semalam.Menurut kenyataan itu, solat fardhu lima waktu dan solat jenazah pula adalah mengikut kapasiti satu pertiga ruangan solat masjid dan surau dengan penjarakan fizikal satu meter.Kenyataan itu memaklumkan, hanya jemaah, pegawai serta ahli jawatankuasa pengurusan kariah masjid dan surau yang telah lengkap menerima suntikan vaksin sahaja dibenarkan ke masjid dan surau.“Pengecualian vaksin hanya kepada mereka yang mempunyai perakuan bertulis daripada pejabat kesihatan daerah.“Bagi jemaah lelaki dan wanita yang hadir ke masjid dan surau, mereka harus menunjukkan sijil vaksinasi melalui aplikasi MySejahtera atau kad vaksinasi kepada petugas masjid dan surau,” katanya.Kenyataan itu memaklumkan, Jainj dan pihak polis serta Jabatan Kesihatan Johor juga akan melakukan pemantauan prosedur operasi standard (SOP) dan sekiranya terdapat mana-mana masjid atau surau yang dikesan melanggar SOP, ia akan ditutup.


Kes baru lepasi 6,000, korban virus cecah lebih 2,000

Malaysia mencatat kes baru Covid-19 tertinggi hari ini sebanyak 6,075 sejak Januari lalu menjadikan kes keseluruhan virus itu meningkat sebanyak 485,496.Selangor turut mencatat kes harian paling tinggi hari ini sebanyak 2,251 disusuli Johor (699), Kuala Lumpur (660), Kedah (445) dan Kelantan (441).Sementara itu, hanya Putrajaya (9) dan Perlis (6) sahaja yang mencatat kes satu digit hari ini.Negara juga mencatat sebanyak 3,516 kes sembuh menjadikan jumlah keseluruhan kes sembuh meningkat kepada 436,116.Kes aktif dengan kebolehjangkitan pula kini berjumlah 47,340.Dalam pada itu, 559 pesakit ditempatkan di unit rawatan rapi (ICU) termasuk 303 orang memerlukan bantuan alat pernafasan.Malaysia turut mencatat 46 lagi korban akibat Covid-19, menjadikan jumlah mangsa yang maut meningkat kepada 2,040.


Siasatan polis terhadap suami Zeti berkait 1MDB dirujuk ke AGC

Siasatan terhadap suami bekas gabenor Bank Negara Tawfiq Ayman yang dikaitkan dengan 1Malaysia Development Berhad (1MDB), telah dirujuk kepada Pejabat Peguam Negara untuk tindakan selanjutnya, termasuk dari sudut bantuan perundangan bersama (MLA).Pengarah Jabatan Siasatan Jenayah Komersial Bukit Aman Mohd Kamarudin Md Din berkata proses MLA diperlukan, agar dokumen dan keterangan yang diperoleh polis dengan kerjasama Jabatan Hal Ehwal Komersial (CAD) Singapura, boleh diterima di mahkamah.Beliau berkata pasukan penyiasat polis mengadakan perbincangan dengan CAD Singapura pada 29 hingga 31 Mac lepas, dan pihak CAD Singapura telah memberikan kerjasama baik.“Kami juga mengenal pasti dokumen dan keterangan yang diperlukan bagi tujuan siasatan,” katanya dalam kenyataan hari ini.Pada 16 Mac lepas, PDRM dalam kenyataannya memberitahu pasukan penyiasat akan ke Singapura, bagi mengumpul maklumat atau keterangan berhubung Tawfiq.Tawfiq disiasat mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001, selepas didakwa menerima dana yang dikaitkan dengan 1MBD dalam akaun miliknya di Singapura.


Kes baru Covid-19 turun bawah 5,000, jangkitan keseluruhan cecah lebih 700,000

Malaysia merekodkan kes baru sebanyak 4,611 menjadikan kes keseluruhan Covid-19 meningkat sebanyak 701,019.Selangor kekal mencatat kes harian tertinggi sebanyak 1,346 disusuli Sarawak (682), Perak (453), Negeri Sembilan (437), Johor (314), dan Kuala Lumpur (310).Perlis menjadi negeri yang tidak mencatatkan sebarang kes hari ini.Negara juga mencatat sebanyak 5,439 kes sembuh menjadikan jumlah keseluruhan kes sembuh meningkat kepada 633,624.Kes aktif dengan kebolehjangkitan pula kini berjumlah 62,918.Dalam pada itu, 880 pesakit ditempatkan di unit rawatan rapi (ICU) termasuk 452 orang memerlukan bantuan alat pernafasan.Malaysia turut mencatat 69 lagi korban akibat Covid-19, menjadikan jumlah mangsa yang maut meningkat kepada 4,477.


‘Bangkit dari mimpi ngeri ciptaan anda’, speaker Dewan Rakyat selar Anwar

Speaker Dewan Rakyat Azhar Harun menggesa Anwar Ibrahim dan ahli politik lain berhenti mempolitikkan isu berkait dengan pembukaan sidang Parlimen, selepas ketua pembangkang itu mendakwa pejabat speaker digunakan kerajaan untuk melengah-lengahkan pembukaan Parlimen.Dalam kenyataan yang tegas, Azhar berkata dakwaan Anwar sebagai tidak berasas dan menambah ahli Parlimen Port Dickson yang sudah lama dalam politik dan pernah menjawat jawatan timbalan perdana menteri seharusnya sedar peruntukan dalam Perlembagaan Persekutuan dan perintah tetap berhubung perkara itu.“Anwar harus bangkit daripada mimpi ngeri ciptaannya bahawa seluruh dunia berkonspirasi menetangnya dan kepetingannya,” kata Azhar dalam satu kenyataan kepada MalaysiaNow dan menambah inisiatif digerakkannya dan Speaker Dewan Negara Rais Yatim berhubung Parlimen secara hibrid tidak seharusnya dipolitikkan.Anwar hari ini mendakwa wujud percubaan untuk melengahkan pembukaan semula Parlimen, sehari selepas Peguam Negara Idrus Harun mengeluarkan kenyataan bagi menjelaskan kuasa yang dimiliki Agong dalam memanggil Parlimen untuk bersidang.Idrus berkata Agong masih tertakluk kepada nasihat Kabinet dalam melaksanakan tugas-tugas rasminya, sejajar dengan beberapa pandangan pakar-pakar perundangan terkemuka yang dikeluarkan sejak beberapa hari lalu.Anwar berkata sebarang langkah untuk melengahkan gesaan Agong bagi Dewan Rakyat bersidang semula boleh dianggap sebagai menghina Istana Negara.Beliau turut mendakwa kerajaan Perikatan Nasional (PN) cuba untuk menggunakan pejabat speaker dewan dalam usaha melengah-lengahkan sidang Parlimen dibuka semula.“Saya menafikan sekeras-kerasnya tuduhan palsu Anwar yang mengatakan kerajaan menggunakan Parlimen atau pejabat saya untuk melengah-lengahkan persidangan Parlimen,” kata Azhar dalam respons beliau terhadap kenyataan terbaru pemimpin PKR itu.“Saya mahu jelaskan sekali lagi bahawa rangka perlembagaan tidak memberi kuasa kepada saya untuk membuka semula Parlimen.”Beliau seterusnya menjelaskan dirinya sedia untuk melaksanakan tugasnya sebagai speaker sejurus selepas Agong memanggil Parlimen berdasarkan peruntukan kuasa yang ditetapkan Perlembagaan Persekutuan.“Saya sedia untuk adakan persidangan, walaupun malam ini perlu diadakan,” tambahnya.Azhar berkata Anwar dan beberapa ahli Parlimen lain bebas untuk menolak sidang Parlimen hibrid yang dicadangkan.“Kami hanya cuba untuk menawarkan kemudahan ini bagi mengurangkan risiko ahli Parlimen dan pegawai-pegawai awam lain yang akan hadir ke Parlimen, serta keluarga mereka daripada dijangkiti virus Covid-19 dan kematian akibat virus ini.“Jika Anwar dan ahli-ahli Parlimen lain fikir sebaliknya, saya langsung tiada masalah dengannya.”‘Percubaan untuk cetus konflik dengan istana’Dalam pada itu, Azhar berkata beliau kecewa dengan dakwaan ahli Parlimen DAP Nga Kor Ming yang menuduh beliau menentang titah Agong, menyifatkan dakwaan itu sebagai percubaan untuk mencetuskan konflik antara pejabatnya dengan Istana Negara.“Saya tak pernah menentang atau cuba mengabaikan kemahuan Tuanku Agong. Saya tak pernah dalam apa keadaan sekali pun berkata Parlimen harus bersidang secepat mungkin dan saya tak tahu bagaimana dan mengapa Nga boleh membuat kesimpulan demikian,” kata Azhar.Nga yang merupakan ahli Parlimen Teluk Intan yang berkhidmat sebagai timbalan speaker sewaktu pentadbiran Pakatan Harapan berkata cadangan dari Azhar dan Rais bahawa Parlimen boleh dibuka semula selepas beberapa isu perundangan dan teknikal diselesaikan sudah menjejaskan peranan Parlimen sebagai badan semak dan imbang kerajaan.“Di sebalik menghormati titah Agong, sangat mengejutkan apabila kita lihat Yang di-Pertua Dewan Negara & Dewan Rakyat mengeluarkan kenyataan bersama semalam menyatakan mereka memerlukan masa untuk mengkaji mekanisme bagaimana untuk mengadakan sidang Parlimen,” kata Nga.Azhar berkata sebaliknya, beliau juga turut berjuang supaya Nga dan ahli-ahli Parlimen pembangkang yang lain dapat turut serta dalam jawatankuasa kerja bagi membahaskan syarat-syarat sidang Parlimen hibrid.“Jelas sekali usaha-usaha saya ini dianggap sia-sia,” tambahnya.


Lebih 20% kawasan terlibat pulih sepenuhnya, kata Air Selangor

Sebanyak 281 atau 21.75 peratus daripada 1,292 kawasan yang terlibat dengan gangguan bekalan air tidak berjadual di tujuh wilayah di sekitar Lembah Klang pulih sepenuhnya setakat 9.30 malam tadi, manakala baki masih lagi dalam proses pemulihan.Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata Kuala Selangor mencatatkan peratus pemulihan bekalan air tertinggi iaitu 91.7 peratus, diikuti Hulu Selangor (35.29 peratus), Petaling (10.20 peratus) dan Gombak (0.36 peratus).Tiga lagi wilayah iaitu Kuala Lumpur, Klang/Shah Alam dan Kuala Langat masih belum mencapai angka peratus pemulihan (0 peratus).“Usaha menstabilkan sistem agihan bekalan air sedang giat dilaksanakan untuk mempercepatkan proses pemulihan bekalan air ke kawasan yang masih terjejas,” katanya dalam kenyataan di Kuala Lumpur malam tadi.Elina berkata Air Selangor turut memohon kerjasama pelanggan yang sudah menerima bekalan agar menggunakan air secara berhemat bagi memastikan proses pemulihan di kawasan-kawasan yang masih terjejas berjalan lancar dan mengikut jadual pelan pemulihan Air Selangor.Katanya Air Selangor turut memberi jaminan kualiti bekalan air yang diagihkan kepada pengguna selamat dan menepati piawaian Kementerian Kesihatan.Air Selangor turut merakamkan penghargaan atas sokongan dan bantuan lori tangki daripada operator air negeri serta agensi-agensi lain bagi membantu mengagihkan air kepada para pengguna yang terjejas, antaranya Syarikat Air Negeri Sembilan Sdn Bhd (SAINS), Syarikat Air Melaka Berhad (SAMB), Syarikat Air Darul Aman Sdn Bhd (SADA) dan Pengurusan Air Pahang Berhad (PAIP).


Membaca Marina (Mahathir)

Saya selalu mencemburui mereka yang boleh dan berkemampuan menuliskan autobiografi.Ini kerana idea menulis mengenai diri sendiri – menceritakan semuanya secara terperinci – dan menyinggung nama tertentu, membuatkan saya fikir autobiografi adalah sesuatu yang melemaskan, malah mencemaskan.Barangkali juga kerana saya adalah seorang pengarang fiksyen, dan saya percaya, membabadkan sebuah ceritera (atau dongeng) lebih canggih dan sulit.Justeru, tidak banyak autobiografi yang saya benar-benar suka.Sebagai perbandingan, satu-satunya autobiografi yang saya rasa benar-benar mengesankan adalah tulisan Robert Gottlieb, “Avid Reader” iaitu kisah Gottleib, si editor pengarang-pengarang besar dunia termasuklah Toni Morrison, dan Salman Rushdie.Saya juga suka “Permanent Record” oleh Edward Snowden, yang sebenarnya adalah pecahan kecil kepada autobiografi iaitu sebuah memoir.Mungkin juga kerana saya merasakan dunia perisikan dan keberanian Snowden itu sangat luar biasa.Mengarang autobiografi seperti kata saya di awal tadi sangat luar biasa kerana ia hanya boleh ditulis oleh seseorang yang bukan mediocre (biasa-biasa saja) tetapi oleh seorang yang sudah mencapai sesuatu.Ia lebih payah kerana yang menulis itu adalah diri kita sendiri.Oleh sebab ia akan dibaca oleh orang sekeliling, kita tidak boleh berbohong.Kalau kita mencipta-cipta, ada ramai saksi yang akan menyahut menidak atau membetulkannya.Oleh sebab saya bukan peminat autobiografi (meskipun banyak juga autobiografi yang saya baca) kerana alasan-alasan di atas (yang bukan pun alasan!), tidak ada buku-buku autobiografi tokoh lokal yang menggiurkan saya.Hatta, memoir Dr Mahathir Mohamad “A Doctor in the House” pun tidak cukup memancing saya.Pun demikian, “The Apple and the Tree” oleh Marina, anaknya Mahathir membuka mata dan selera saya kepada autobiografi, sebuah genre yang kata saya merimaskan.Saya tidak suka kepada idea seseorang memperihalkan kembali kisah hidupnya.Mengapa misalnya kita mahu mengetahui sudut pandang beliau tentang hidupnya yang tidak berkait pun dengan diri kita?Pun, The Apple and The Tree cukup mengujakan buat saya, seorang “pembenci autobiografi”.Mungkin yang mendorong keterujaan itu ialah kerana saya pernah berfikir, apa rasanya menjadi anak Mahathir?Bagaimana rasanya berdiri sebagai bayang-bayang Mahathir?Bagaimana menjadi sebiji epal dari sebuah pohon?Atau apa rasanya kuah pada nasi?Sebuah autobiografi yang baik akan menjelaskan hal-hal yang menurut saya membosankan.Misalnya seorang penulis autobiografi itu perlu menulis secara spektakular atau sensasi kisah kampung halamannya, kisah keluarganya, kisah anak beranak dan ipar duainya, mereka yang membentuk dirinya, dan serba sedikit zaman kanak-kanak dan remaja.Setiap itu akan membantu kita memahami bagaimana kerangka hidup sang autobiografer pada hari ini.Saya menanti masa (sepuluh halaman pertama) untuk membaling autobiografi karangan Marina ke dinding, akan tetapi, di luar duga saya, Marina mengheret saya membaca sehingga ke lima puluh halaman pertama sehingga lewat malam.Saya malah menangguhkan kerja sedia ada untuk melahap seratus halaman seterusnya keesokan hari.Dan jika saya boleh dihela sejauh itu, saya harus katakan The Apple and The Tree cukup bergaya dan memikat.Paling-paling saya membaca lima puluh halaman pertama “A Promised Land”, memoir bekas Presiden Amerika Syarikat Barack Obama kerana saya hanya ingin mengutip perbendaharaan kata dalam bahasa Inggeris yang canggih digunakan oleh beliau.Jadi autobiografi Marina harus saya katakan, menawan saya dengan pelbagai cara.Kisah-kisah awal Marina di sekolah, gambaran tentang negeri Kedah, saat remajanya dan yang paling penting ialah hubungannya dengan Mahathir, sebagai seorang bapa, dapat dikatakan melongokan.Marina menulis tentang dirinya, tetapi dengan penuh waspada dan hati-hati juga ikut menulis tentang bapanya.Dia tidak begitu memuji, tetapi dia juga amat jujur mengenai perjalanan kerjaya bapanya, seorang yang membentuk Malaysia hari ini (baik dan buruk Malaysia!).Jadi, meskipun saya merasakan tidak perlu mengetahui kehidupan profesional Marina, tetapi kerana ia ditulis dengan sasterawi, dan disusun dengan kreatif secara naratif, ia memberikan saya ketekunan dan himbauan yang betul.Marina tidak berlebihan menafikan dia beroleh peluang untuk menjadi dirinya hari ini.Kata kuncinya dia berpeluang, sedang orang lain tidak punya itu.Akan tetapi ia juga tidak sampai menjadikan kita jengkel dan mempertikaikan kerana ada ketulusan di sana sini.Di satu peringkat Marina menuliskan betapa sukarnya dia menjadi puteri seorang pemimpin yang sukar difahami (malah sehingga hari ini).Marina misalnya menulis bagaimana dia gagal mempertahankan negara daripada kritikan seorang pelajar dari Israel:“That kitchen incident however made me conscious about my so-called opinions about many things. Were they my own or was I just parroting what I had heard my father say? Every time I offered an opinion in class or in conversations with classmate on almost anything that involved politics or world affairs, a little voice inside me said, Is that really your opinion, Marina? Or did you just regurgitate what you heard Dad say?”Bahagian itu menurut saya sangat menarik.Malah sebagai seorang yang lahir di awal tahun 1970-an, dan dapat merasai percik sekularnya Malaysia, serta kemudian terbalut oleh Islamisasi, pengalaman Marina amat mudah dihubungkan dengan diri saya.Ia juga merupakan satu gugahan yang menarik, bahawa menjadi anak Mahathir tidak mudah.Marina misalnya dihakimi dengan menggunakan lensa yang orang gunakan terhadap bapanya.Ia malah meliputi sepanjang hidupnya apabila beliau bertugas di majalah “Her World” memandu Mitsubishi Galant kepunyaan Dr Siti Hasmah.Atau bagaimana seorang pegawai polis dengan selamba meminta jaringan dengan Proton dan EON setelah menahannya di tubir jalan.Cabaran autobiografi ialah menuliskan tentang bagaimana penulisnya mengatasi cabaran demi cabaran (dan kita akan bertanya, ahhh apakah cabaran yang dihadapi Marina, anak Mahathir?) tetapi Marina tidak takut menulis tentang kegagalan.Malah ia memberitahu kita dia wanita biasa yang perlu menjadi luar biasa di tempatnya.Tentu, saya dapat menghidu betapa masih ada rahsia yang belum dirungkai penuh oleh Marina, seperti kata saya di awal, bahawasanya bahaya autobiografi ialah sejauh mana kita tergamak mendedahkan diri kepada khalayak.Sudah tentu, untuk segelintir orang, babak-babak Marina menuliskan mengenai hubungan bapanya Mahathir, dengan Anwar Ibrahim menjadi satu sorotan penting.Atau, bagaimana berlakunya kekeliruan yang mengakibatkan pengkhianatan Langkah Sheraton lantas membawa kepada Malaysia yang mendambakan rasuah dan kekacauan moral seperti hari ini.Babak-babak itu tentu tersangka mempesonakan untuk sesetengah pembaca yang politikal.Namun demikian, saya perlu nyatakan di sini, babak-babak tersebut tidaklah begitu penting malah sebaliknya yang jauh lebih mengesankan adalah bagaimana Marina bergulat dengan pelbagai wacana dan debaran untuk memimpin Yayasan AIDS Malaysia, sebuah penyakit yang dikaitkan dengan komuniti LGBT.Ia membawa kita kepada pelbagai tujahan aspek manusiawi yang mengejutkan.Malah disaat orang menemui Islam melalui tudung dan usrah, memadai dihujahkan yang Marina meneguhkan keyakinannya kepada agama apabila menggauli penghidap HIV dan AIDS.Seratus halaman terakhir autbiografi Marina memang memperihalkan tentang ribut politik, contoh; pemecatan Anwar, sikap Mahathir terhadap Najib, reformasi, demonstrasi Bersih, dan Pilihan Raya Umum ke-14.Tentu, kerana insiden itu masih baru dalam kamus hidup kita, ia membawa kita kembali ke detik-detik bersejarah itu.Dalam bab-bab akhir yang begitu terperinci (seperti seharusnya sebuah autobiografi) Marina membawa kita kepada detik-detik kejatuhan pentadbiran Pakatan Harapan.Di luar sangkaan saya, Marina tidak menulis untuk mempertahankan ayahnya.Malah dalam banyak keadaan, Marina mengkritik pentadbiran kerajaan Pakatan Harapan yang dipimpin ayahnya.Ini bukan cerita Mahathir, walaupun banyak tentang Mahathir di dalamnya.Tentu, ada yang ingin percaya Marina menulis sebuah propaganda, untuk ayahnya, atau kerana ada agenda untuk adiknya, Mukhriz.Sukar untuk Marina membetulkan tafsiran seseorang pembaca yang membaca dengan aneka latar belakang dan kepercayaan.Apatah lagi tentu sukar untuk membetulkan tanggapan mereka yang tidak pun membaca dan hanya mengulit fragmen terpilih (yang bukan dipilih Marina) di portal berita tertentu.Saya juga tidak ada hak untuk menyatakan bahawa Marina menulis yang benar (meskipun demikianlah seharusnya autobiografi yang baik).Saya juga tiada hak untuk mengatakan bahawa The Apple and The Tree bukanlah satu akaun untuk membersihkan nama Mahathir.Siapa pun yang membaca autobiografi ini bebas untuk mengadili Marina.Rasanya seluruh hidupnya diadili (secara tidak adil) dengan neraca Mahathir.Marina hanya mahu menulis kisah dirinya, cuma dia terheret menulis mengenai ayahnya sekali.Kerana apalah dapat dikatakan, demikianlah nasib menjadi anak seseorang yang demikian terkenal, berpengaruh dan mencipta bermacam-macam sejarah (anda bebas mengatakan baik atau buruknya).Akan tetapi saya hanya membaca The Apple and The Tree kerana ternyata ia sebuah autobiografi yang bagus, elok dan tersusun rapi.Ia cukup ramuan sebagai genre tersebut.Judul ini kini sewaktu dengan satu dua autobiografi yang saya suka, meskipun ia bukan sebuah genre yang saya suka secara amnya.


GPS akan selesaikan pertindihan tuntutan 3 kerusi menjelang PRN Sarawak

Gabungan Parti Sarawak (GPS) yang membentuk kerajaan negeri itu meredakan kebimbangan berhubung pertindihan tuntutan kerusi menjelang pilihan raya negeri (PRN), mengatakan rundingan akan diadakan bagi menyelesaikan isu tersebut.Pengerusinya, Abang Johari Openg berkata GPS akan terus berkhidmat sebagai satu pasukan menjelang PRN, termasuk di tiga kerusi – Opar, Mambong dan Bawang Assan.“Mungkin ada sedikit masalah dengan Mambong,” katanya ketika diminta mengulas pertikaian mengenai tiga kerusi itu.“Tetapi kita akan bincangkan perkara ini kemudian. Ini hanya isu tiga kerusi, tiga dari 82, 79 kerusi lain masih baik. Kita boleh selesaikan isu tersebut.”Beliau juga berkata kebimbangan mengenainya terlalu awal dibangkitkan kerana Suruhanjaya Pilihan Raya (SPR) hanya akan bermesyuarat mengenai PRN Sarawak pada esok.Opar, Mambong dan Bawang Assan adalah kerusi tradisi SUPP.Pada 2014, Wong Soon Koh, yang merupakan penyandang kerusi Bawang Assan, telah keluar dari parti itu dan menubuhkan parti serpihan yang dikenali sebagai Parti Rakyat Bersatu (UPP).Empat ahli Dewan Undangan Negeri (Adun) – Tiong Thai King (Dudong), Ranum Mina (Opar), Dr Jerip Susil (Mambong) dan Johnichal Rayong (Engkilili) – turut menyertai UPP.Pada waktu itu, UPP mengekalkan hubungan mesra dengan gabungan kerajaan, Barisan Nasional (BN), kelima-lima mereka bertanding pada PRN 2016 di bawah logo BN Sarawak.Namun tsunami politik yang melanda seluruh negara semasa Pilihan Raya Umum ke-14 (PRU14) pada 2018 menyaksikan beberapa ahli Parlimen bertindak mengalihkan sokongan mereka.Kekalahan mengejut BN juga menyaksikan empat parti negeri itu membentuk GPS pada Julai 2018.Setahun kemudian, sekutu GPS, Wong yang merupakan presiden UPP, meletak jawatan dari Kabinet dan menjenamakan semula UPP sebagai Parti Sarawak Bersatu (PSB).Namun PSB mengambil pendirian untuk berpisah dari GPS manakala bekas timbalan presidennya Jerip Susil yang merupakan Adun Mambong meletakkan jawatan dari parti itu dan kemudiannya menyertai Parti Pesaka Bumiputera Bersatu.Di ambang PRN Sarawak ke-12, kerusi Mambong kini menjadi pertikaian kerana penyandangnya, Jerip bersama PBB sementara SUPP tetap menuntut kerusi tradisinya.Terdapat juga spekulasi pemimpin dan ahli PBB di Opar dan Bawang Assan berminat untuk mengambil alih kerusi itu dari PSB di kedua-dua kerusi DUN tersebut.


Varian Afrika Selatan dikesan, Khairy gesa kaji semula kelonggaran SOP

Menteri Penyelaras Program Imunisasi Covid-19 Kebangsaan Khairy Jamaluddin melahirkan kebimbangannya terhadap pengesanan 17 kes Covid-19 varian South African B.1.351 di negara ini yang akan memberi kesan kepada Program Imunisasi Covid-19 Kebangsaan (PICK).Khairy berkata sebaik sahaja varian itu merebak, beberapa vaksin tidak akan berkesan terhadapnya dan kadar penularan virus akan meningkat.Justeru, katanya Majlis Keselamatan Negara (MKN) perlu mengkaji semula beberapa kelonggaran yang diberikan supaya program imunisasi itu tidak akan terjejas.“Kebimbangan terbesar saya adalah varian virus. Semalam Ketua Pengarah Kesihatan Dr Noor Hisham Abdullah mengumumkan sudah ada 17 kes varian Afrika Selatan di Malaysia dan kita tahu bahawa varian ini bukan sahaja lebih mudah disebarkan tetapi vaksin ini juga kurang berkesan terhadapnya.“Jika kita tidak mematuhi prosedur operasi standard (SOP), gelombang keempat adalah lebih teruk daripada gelombang ketiga,” katanya dalam sidang akhbar selepas melawat Pusat Pemberian Vaksin (PPV) Negeri Sembilan di Dewan Majlis Bandaraya Seremban hari ini.Sebelum ini, Dr Noor Hisham melaporkan varian South African B.1.351 dikesan di negeri Selangor iaitu Kluster Jalan Lima, Daerah Hulu Langat dan Sepang (tiga kes); Kluster Kebun Baru, Kuala Langat (sembilan kes); Kluster Teknologi Emas, Kuala Langat (satu kes) dan saringan kontak rapat (satu kes).


Syurga Abdul Razak Gurnah

Saya pertama kali mendengar nama, dan membaca karya Abdul Razak Gurnah, seorang novelis dari Tanzania, kira-kira 15 tahun lalu.Itu, kerana salah sebuah karyanya (dari total 10 buah), berjudul Paradise dicalonkan Hadiah Booker tahun 1994.Justeru, apabila terdapat andaian kuat yang penerima Hadiah Nobel Kesusasteraan 2021 adalah dari Afrika, saya memang terlupakan langsung nama beliau.Nama yang lebih menonjol tentulah Ngũgĩ wa Thiong’o sarjana dan pengarang besar Kenya yang meski boleh menulis dalam bahasa Inggeris, memilih secara politiknya untuk mengarang dalam bahasa suku Gikuyu untuk menyelamatkannya dari kepupusan.Juga, dalam benak saya ada nama Scholastique Mukasonga, pengarang Rwanda yang banyak menulis mengenai masalah rasial di negaranya.Ini kerana Mukasonga menulis hal-hal politikal, sesuatu yang dimesrai badan pemilih di Stockholm itu.Nama Abdul Razak terlupakan langsung.Akan tetapi, Hadiah Nobel Kesusasteraan yang memang masyhur dengan keterserempakan menamakan Abdul Razak untuk anugerah besar itu bagi tahun 2021.Beliau disebut-sebut sebagai jaguh dalam menyuguhkan kesan-kesan kolonialisme dan nasib pelarian Afrika.Kesan migrasi terhadap budaya dikatakan merupakan topik dan subjek dominan dalam tulisan Gurnah, dengan tumpuan timur Afrika.Hal ini mungkin mencerminkan diri beliau sendiri yang lahir di Zanzibar pada tahun 1948, berpindah ke Britain pada tahun 1960 dan menulis dalam bahasa Inggeris.Gurnah ada darah Arab Zanzibar, adalah profesor kesusasteraan pasca kolonial di Universiti Kent, Canterbury.Di media sosial, sebaik sahaja diumumkan sebagai penerima hadiah besar itu, yang kelihatan beramai-ramai meraikan bukan pengamat dan penikmat sastera yang mungkin sedikit gamam dengan pilihan Nobel, tetapi lebih kepada bekas para pelajar Gurnah yang pernah belajar di Kent.Sebagai orang yang membaca hanya sebuah karya Gurnah, iaitu Paradise (1994) sukar untuk saya menilai dan menjelaskan kekuatan Abdul Razak, seorang pengarang Muslim.Saya difahamkan, selain Paradise, antara karya beliau lain yang diingati ramai ialah By the Sea (2001), juga calon Booker dan terkini Afterlives, yang menyorot kesan penjajahan Jerman di timur Afrika awal abad ke-20.Namun demikian, cukup dengan sebuah karya Gurnah yang pernah saya baca itu, agaknya saya dapat mengandaikan kekuatan dan sentuhan beliau yang mengecurliur juri Hadiah Nobel.Daerah Zanzibar di Tanzania adalah sebuah daerah yang diwarna aneka budaya, pluraliti etnik kerana percampuran dengan penghijrah dari India, dan orang-orang Arab dari Kuwait, Oman, Qatar dan Saudi.Juga dengan mereka dari rantau benua Afrika yang lebih ke dalam, iaitu orang-orang natif Afrika yang dipenuhi pelbagai suku kaum yang kadang tidak pernah kita dengari.Paradise yang saya baca itu mengisahkan nasib Yusuf yang dijual kepada lelaki bernama Abdul Aziz kesan kerana bapanya gagal membayar hutang.Sebagai hamba hutang kisah Yusuf yang berpindah tangan dari satu tuan ke satu tuan, dan kisah dia berkelana memenuhi tuntutan tuannya ke beberapa daerah terdalam Afrika di tengah-tengah ketibaan kuasa Eropah kuat mengingatkan saya dengan karya-karya ShahnonAhmad, yang juga menggunakan protagonis anak remaja.Sebagai pengarang beragama Islam, tentu sahaja Gurnah banyak merujuk teks al-Quran; dan juga hikayat-hikayat magis fantasi seperti Hikayat Seribu Satu Malam, dan lebih menggugah dengan memberi identiti tersendiri ialah rujukan teks-teks Swahili.Jadi memilih Gurnah semacam dapat membakulkan semua tuntutan pengamat sastera yang sering mengkritik Nobel terlalu Eropah.Dengan Gurnah, beliau seorang Islam, seorang Afrika, seorang celupan Barat, seorang akademia, seorang maestro sastera (kerana mantan Profesor), dan sebagai seorang sasterawan yang tidak terlalu ternama (Nobel mengelak pengarang yang terlalu ada nama).Gurnah semacam pakej 2021.Apa yang mengesankan buat saya, bertahun-tahun lalu ketika membaca Paradise ialah pertentangan, wacana atau perbalahan sikap mengenai tradisi Islam yang pelbagai.Gurnah memahamkan kita bahawa agama Islam bukan satu jalur dan jurus, malah pembudayaan setempat memberikan Islam citarasa yang kuat.Watak seperti seorang Singh (Benggali) menafsir dan menerjemahkan al-Quran misalnya, menurut saya, kalau dihadirkan di negara ini tentu sahaja mencetus keghairahan berbeza iaitu menarik minat golongan kanan dengan penuh kebencian.Paradise memberikan kesan mendalam buat saya memandangkan Yusuf yang dipisahkan dari ibu dan bapanya kesan berhutang dihambakan oleh seorang lelaki Islam.Pada satu ketika, setelah berpindah tuan dengan seorang pekedai bernama Hamid, berlaku kegemparan kerana Yusuf tidak tahu membaca al-Quran.Gurnah dengan bijak menyelit perspektif Islam Timur Afrika, dengan pendapat-pendapat yang objektif mengenai penjajahan dan kolonialisme minda kuasa Barat di wilayah itu.Di sela pengalaman sedih Yusuf sebagai hamba hutang, kita disuguh dengan memori timur Afrika Gurnah yang mendebarkan.Membaca Paradise seingat saya menyeronokkan, kerana ia tidak seperti karya penerima Nobel lain yang semacam disengajakan menjadi sulit dan bersimpang siur. Membaca Gurnah mudah.Yang membuatkan Abdul Razak kurang dikenali dalam kalangan penggemar sastera dunia mungkin kerana dalam tempoh beberapa dekad kerjayanya sebagai pengarang itu, Gurnah tidak begitu prolifik ekoran beliau sendiri seorang ahli akademik yang banyak menulis pula kerja-kerja ilmiah.Bahkan beliau ada menulis dan menyusun kerja akademik mengenai pengarang seperti Salman Rushdie yang saban tahun disebut-sebut namanya sebagai boleh menerima Hadiah Nobel.Cuma nampaknya panel hadiah tersebut lebih tertarik dengan orang yang mencalonkan, dan bukan yang dicalonkan.Baru-baru ini apabila Gurnah dinobatkan sebagai penerima Hadiah Nobel, lebih seratus pengarang ternama Afrika mengeluarkan satu kenyataan mengalu-alukan Gurnah.Wole Soyinka, yang sebelum ini bersama-sama Naguib Mahfodz pernah menerima Nobel lekas sekali mengalu-alukan kejayaan itu sebagai “Nobel pulang ke Afrika.”Naguib jarang dianggap sebagai pengarang dari Afrika mungkin kerana beliau dari Mesir dan lebih dianggap mewakili kesusasteraan Arab.Jadi validasi Soyinka memang penting.Gurnah sebagai pengarang Muslim kedua (selepas Mahfodz) yang menerima Nobel, tentu sahaja akan mendorong banyak audien sastera meneliti sikap dan sanggahannya mengenai Islam yang diwarnai kolonialisme.Tambahan pula suara Gurnah itu akan dianggap mewakili masyarakat penghijrah muslim di United Kingdom.Pun begitu, sesetengah pengamat sastera mungkin menganggap Abdul Razak tidak cukup Afrika.Beliau kini menetap di United Kingdom, menulis dalam bahasa Inggeris mengenai Afrika (dari jauh), dan agak terasing dari generasi muda Afrika yang menggulati pelbagai cabaran baru di benua itu.Ini juga bermakna tidak ada perubahan yang benar-benar dikatakan perubahan dari Hadiah Nobel dalam menilai penerima anugerah tersebut.Ini kerana, pengarang natif yang menulis dalam bahasa ibunda, katakan seperti Ngũgĩ wa Thiong’o masih keciciran.Oleh sebab pengarang yang diiktiraf itu menulis dalam bahasa kolonial mengenai kesan kolonialisme, ia membibitkan pertanyaan ambiguiti yang relevan.


Kerajaan teliti penguatkuasaan larangan ‘mak nyah’ masuk masjid

Kerajaan sedang meneliti untuk mengenakan larangan daripada memasuki masjid terhadap golongan “mukhannath” atau “transgender” di Wilayah Persekutuan, sebagaimana yang telah dilaksanakan di Perlis.Timbalan Menteri di Jabatan Perdana Menteri (Hal Ehwal Agama) Ahmad Marzuk Shaary berkata tindakan pihak berkuasa agama di Perlis yang mengenakan larangan tersebut adalah wajar bagi menjaga kesucian masjid dan menghindari kekeliruan dalam kalangan masyarakat.“Saya bercakap dalam konteks Wilayah Persekutuan kerana itu dalam bidang kuasa kita. Negeri-negeri lain terpulang kepada pihak berkuasa agama masing-masing. Soal kita hendak galakkan negeri-negeri ikut apa yang dilakukan di Perlis, kita kena tengok kepada keseriusan kes yang berlaku (di negeri-negeri).“Bagi saya apa yang dilakukan oleh Perlis itu adalah satu tindakan yang boleh dicontohi kerana kalau golongan ini masuk ke dalam masjid mereka lelaki, kadang-kadang mereka pakai tudung jadi itu sangat tidak sesuai. Kalau orang lelaki masuk ke sebelah Muslimat, jadi itu sudah mengganggu privasi kumpulan wanita. Tetapi kalau mereka hadir (ke masjid) untuk bertaubat itu tidak apalah,” katanya.Beliau berkata demikian selepas menyempurnakan Program Inspirasi Qaseh Kami: Food Bank YaPEIM 3.0 Di Kemaman, di pekarangan Stesen Teksi hari ini.Marzuk berkata bagaimanapun setakat ini, pihaknya belum menerima maklumat atau laporan berkaitan “pencerobohan” golongan transgender di masjid dan pihaknya percaya tindakan larangan yang dilakukan di Perlis itu adalah sebagai satu langkah pencegahan.Dilapor baru-baru ini, Mufti Perlis Mohd Asri Zainul Abidin dalam kenyataan yang dimuatkan dalam Laman Web Rasmi Jabatan Mufti Negeri Perlis menyatakan golongan “mukhannath” atau lebih dikenali dengan panggilan “mak nyah” atau transgender diharamkan memasuki masjid dalam keadaan kecelaruan jantina kerana boleh mengganggu suasana ibadah di masjid.Asri berkata berdasarkan keputusan Mesyuarat Jawatankuasa Fatwa Negeri Perlis kali ke-53/2021 pada 23 dan 24 Jun lepas, golongan ini sengaja menyerupai jantina berbeza dan termasuk dalam golongan fasik.


Ambiga selar Anwar ‘beri kebenaran’ menteri lantik keluarga

Bekas presiden Majlis Peguam Malaysia Ambiga Sreenevasan hari ini membidas kenyataan Perdana Menteri Anwar Ibrahim baru-baru ini bahawa anggota Kabinet dilarang memberi gaji atau ganjaran daripada peruntukan kerajaan kepada ahli keluarga jika mereka dilantik sebagai penasihat atau pegawai, berikutan langkahnya bulan lalu untuk menamakan anak perempuannya jawatan sedemikian.
"Lampu hijau untuk semua menteri membawa masuk keluarga!" tulis Ambiga dalam catatan di Twitter.
Tindakan Anwar melantik anak sulungnya, Nurul Izzah Anwar, sebagai penasihat kanan ekonomi dan kewangan, mencetuskan perdebatan dan tuduhan kronisme dan nepotisme, antara lain, disebabkan pendiriannya menentang perkara sebegitu sewaktu menjadi pembangkang.
Anwar mempertahankan langkah itu sambil menegaskan pelantikan Nurul Izzah adalah atas dasar pro bono.
Beliau juga berkata anaknya itu layak untuk memegang jawatan itu walaupun tidak mempunyai latar belakang ekonomi yang sesuai.
Katanya, beliau mahu Nurul Izzah membantu kerajaan termasuk memastikan pentadbiran yang telus dan pemberian tender kerajaan yang sewajarnya.
Bercakap pada sidang media semalam, beliau berkata Nurul Izzah tidak akan menyalahgunakan jawatannya, sambil mengulangi bahawa anaknya itu tidak bergaji.
"Tidak ada langsung kemungkinan untuk beliau menggunakan kedudukannya bagi mempengaruhi proses dan keputusan pemberian tender atau kontrak.
"Ya, saya perlukan khidmatnya untuk membantu saya, namun kedudukannya hanya untuk melindungi dan melaksanakan agenda tata kelola dan mengatasi rasuah dalam sistem," katanya.
“Oleh itu, saya mengambil pendirian yang kukuh terhadap mereka yang mengkritik pelantikan itu, khususnya mereka yang menganugerahkan kontrak berbilion atau ratusan juta ringgit kepada anak lelaki atau menantu, atau kroni mereka, semasa mereka berkuasa,” katanya.
Anwar juga berkata beliau menghormati pandangan berkenaan Nurul Izzah mungkin menggunakan kedudukannya untuk kepentingan peribadi dan keluarga.
“Saya boleh memberi jaminan bahawa perkara itu tidak akan berlaku di bawah pentadbiran saya,” katanya.
Nurul Izzah, yang tewas di kerusi Permatang Pauh dalam pilihan raya baru-baru ini, berkata pelantikannya berkuat kuasa pada 3 Januari.
Beliau berkata pengalamannya sebagai ahli Parlimen akan berguna apabila melibatkan diri dengan "pakar dalam mengemudi tadbir urus ekonomi, akauntabiliti dan dasar negara".


Pensyarah dinamakan pesuruhjaya kanak-kanak

Kerajaan menamakan ahli akademik Farah Nini Dusuki sebagai Pesuruhjaya Kanak-Kanak kepada Suruhanjaya Hak Asasi Manusia Malaysia.
Menteri di Jabatan Perdana Menteri Azalina Othman Said dalam satu kenyataan berkata, Farah yang juga kakak sulung kepada Ketua Pemuda Umno Asyraf Wajdi Dusuki, mempunyai pengalaman lebih 30 tahun dalam bidang hak asasi manusia dan undang-undang kanak-kanak.
Bidang kajian beliau merangkumi perundangan mengenai pengadilan jenayah, undang-undang kanak-kanak, perlindungan remaja dalam isu kesihatan reproduktif seksual serta pelaksanaan dan penguatkuasaan hak kanak-kanak di Malaysia.
“Kerajaan berharap dengan lantikan Farah Nini sebagai Pesuruhjaya Kanak-Kanak, pelbagai isu kanak-kanak yang berlaku di Malaysia akan diberi perhatian yang lebih mendalam bagi memastikan hak asasi serta keselamatan dan kesejahteraan kanak-kanak di negara kita sentiasa terpelihara,” katanya.


Bekas peguam negara sedia selesai kes saman Dr Mahathir, kerajaan secara mediasi

Mohamed Apandi Ali bersedia untuk menyelesaikan kes samannya terhadap bekas perdana menteri Dr Mahathir Mohamad dan kerajaan secara baik menerusi proses mediasi.Apandi selaku plaintif memfailkan saman itu pada 13 Oktober tahun lepas, memohon antara lain perisytiharan bahawa pemecatan beliau sebagai peguam negara yang dibuat oleh Dr Mahathir sebagai tidak sah.Peguam Abd Shukor Ahmad yang mewakili Apandi berkata pihaknya telah menyerahkan borang mediasi kepada Jabatan Peguam Negara (AGC) menerusi e-mel pada 21 Mei lalu.“Anak guam (Mohamed Apandi) bersedia untuk perbicaraan, namun pada masa sama berbesar hati untuk berunding bagi menyelesaikan kes itu,” katanya yang turut memaklumkan pengurusan kes selanjutnya ditetapkan pada 29 September ini.Beliau berkata demikian ketika dihubungi pemberita melalui aplikasi WhatsApp selepas pengurusan kes secara dalam talian di hadapan pesuruhjaya kehakiman Latifah Mohd Tahar hari ini, yang turut disertai Peguam Persekutuan Lau Wen Yen mewakili Dr Mahathir dan kerajaan selaku defendan pertama dan kedua.Sementara itu, peguam kanan persekutuan Shamsul Bolhassan ketika dihubungi berkata AGC telah menerima e-mel daripada pihak plaintif.Dalam pernyataan tuntutan, Apandi yang merupakan hakim Mahkamah Persekutuan sebelum dilantik sebagai peguam negara pada 2015, juga menuntut perisytiharan bahawa defendan pertama telah menyalahgunakan kedudukannya dan bahawa defendan pertama telah mendorong berlakunya pelanggaran kontrak antara beliau dan kerajaan Malaysia.Mohamed Apandi memohon ganti rugi khas RM2,233,599.36, ganti rugi am dan teladan, kos dan relif lain yang difikirkan wajar oleh mahkamah.Dalam pernyataan pembelaan difailkan pada 12 Nov 2020, kedua-dua defendan itu menegaskan tindakan menamatkan kontrak perkhidmatan Apandi sebagai peguam negara adalah sah serta mengikut peruntukan undang-undang dan tiada penyalahgunaan kuasa oleh Dr Mahathir dalam hal itu.


Khairuddin umum keluar PAS

Ahli Parlimen Kuala Nerus Khairuddin Aman Razali hari ini mengumumkan sudah menyerahkan surat kepada Setiausaha Agung Takiyuddin Hassan memohon berhenti daripada menjadi ahli PAS.Pada sidang media di Parlimen hari ini, Khairuddin berkata surat permohonannya untuk berhenti daripada menjadi ahli adalah mengikut perlembagaan PAS.“Merujuk perlembagaan PAS, fasal 15 (1) (a) pemberhentian ahli dengan permintaan sendiri.“Maka dengan ini saya Mohd Khairuddin Aman Razali pemegang nombor keahlian PAS 313899 memohon untuk berhenti daripada menjadi ahli PAS,” katanya sambil menyatakan rasa terima kasih beliau kepada parti itu kerana memberikan peluang kepadanya mewakili parti itu dalam pilihan raya sebanyak dua kali.Pada 14 Januari lalu, Presiden PAS Abdul Hadi Awang mengesahkan Khairuddin dipecat sebagai ahli jawatankuasa (AJK) pusat parti itu.Walaupun tidak menjelaskan punca sebenar Khairuddin digugurkan, namun Hadi merujuk isu disiplin dalam parti ketika bercakap mengenainya.“Mestilah ada alasan (digugurkan), dalam parti kita ada disiplin. Siapa yang tidak ikut (disiplin), dia boleh ditukarkan jawatan, bertugas di tempat lain, digantung keahlian atau boleh dipecat,” kata Hadi.Dalam pada itu, ketika ditanya pemberita alasan berhenti dari PAS, Khairuddin berkata soalan tersebut sukar untuk dijawab.Katanya, beliau masih bersama dengan dasar yang diperjuangkan PAS iaitu Islam namun tidak lagi dalam organisasi parti itu.“Saya kekal PAS, tetapi bukan ahli berorganisasi, tetapi bersama perjuangan dasar.“Sementara itu, saya akan jadi bebas,” katanya.Sebelum ini, Khairuddin diuar-uarkan sebagai salah seorang daripada kem kecil dalam kepimpinan PAS yang mahu parti itu terus bekerjasama dengan Umno.PAS adalah sebahagian daripada gabungan Perikatan Nasional (PN), sebuah gabungan yang diketuai Presiden Bersatu Muhyiddin Yassin.Sebuah klip audio rakaman perbualan yang dikatakan menunjukkan Khairuddin mengkritik tindakan Hadi untuk meninggalkan Umno turut tular sebelumnya.Khairuddin berkhidmat sebagai menteri industri perladangan dan komoditi di bawah pentadbiran Muhyiddin di bawah PN, namun beliau digugurkan oleh Ismail Sabri Yaakob ketika mengambil alih jawatan perdana menteri pada Ogos tahun lalu.


Bagai menggapai bintang: Perjuangan ibu mendapatkan kewarganegaraan anak

Ketika ditanya apakah cita-citanya, Alias Daniel yang berusia sembilan tahun itu mahu menjadi angkasawan suatu hari nanti dan meneroka angkasa lepas.Ia sememangnya impian yang sesuai bagi seorang kanak-kanak lelaki yang pernah mendapat hadiah kerana menjadi pelajar terbaik di sekolahnya.Di angkasa lepas itu terdapat kemungkinan dan penemuan yang menunggu untuk diterokai.Dan di sana jugalah, di mana alam semesta tidak pernah memiliki wilayah dan sempadan, asal-usul Daniel mungkin tidak akan memberi kesan kepada sesiapa pun.Namun tidak di muka bumi ini.Daniel ditinggalkan ibu bapa kandungnya ketika masih bayi.Nasibnya baik kerana ditemui orang ramai dalam keadaan terbaring kesejukan dan lapar di belakang sebuah kereta lantas mereka membawanya ke jabatan kebajikan di mana dia diletakkan di bawah sistem anak angkat.Nur berdepan masalah dokumentasi anak angkatnya yang tidak memiliki kerakyatan Malaysia walaupun anaknya diambil dari jabatan kebajikan.Ketika berusia dua bulan, Nur (bukan nama sebenar) dan suaminya yang tinggal di Johor mengambil Daniel sebagai anak angkat.Ia adalah proses yang panjang dan melelahkan di mana Nur perlu menjalani dua temu duga dengan pegawai jabatan itu selain perlu mengangkat sumpah di hadapan hakim di mahkamah.Bagi Nur dan suaminya yang sudah bertahun-tahun menginginkan anak, penantian itu tidak dirasakan lama.Namun ketika mereka pergi ke jabatan kebajikan untuk mengambil dokumen Daniel, mereka terkejut lebih banyak ruang kosong dalam sijil kelahirannya.Dokumen itu mengandungi nama, tarikh dan tempat lahirnya. Namun selain itu, semuanya kosong tak terisi.Jelas sekali, dengan apa yang ada itu, Daniel tidak memiliki kerakyatan Malaysia.“Saya terkejut pada mulanya ketika mengetahui keadaan Daniel kerana saya anggap tidak perlu selesaikan masalah dokumentasi jika ambil anak angkat secara sah melalui badan kerajaan,” kata Nur kepada MalaysiaNow.Alias Daniel merupakan anak yang cerdas. Nur sedaya upaya melakukan apa yang dia mampu demi mendapatkan kerakyatan anaknya.Pegawai memberitahu pasangan itu untuk pergi ke Jabatan Pendaftaran Negara (JPN) dalam masa dua tahun bagi mengisi beberapa borang proses pengambilan Daniel sebagai anak angkat dan menyelesaikan isu kewarganegaraan anak itu.Walaupun mendapat sijil anak angkat, status kewarganegaraannya masih tidak berubah dan tidak diketahui.Nur dan suaminya bertekad untuk terus berusaha.Mereka kembali ke JPN bagi memohon kewarganegaraan untuk Daniel namun diberitahu prosesnya akan memakan waktu yang lama – sekurang-kurangnya tiga tahun – walaupun peluangnya lebih baik kerana Daniel dianggap sebagai anak angkat kerajaan.Selama beberapa tahun, pasangan itu terus menghubungi JPN untuk bertanya mengenai kemajuan permohonan mereka, namun sehingga ke hari ini, mereka masih menunggu.“Sekarang saya faham mengapa begitu banyak ibu bapa angkat pilih untuk kembalikan anak angkat mereka ke jabatan kebajikan,” kata Nur.“Masalahnya bukan anak angkat atau ibu bapa, tetapi kekurangan dokumentasi. Ia membebankan ibu bapa angkat.”Nur berkata mengembalikan Daniel kepada kerajaan sememangnya jalan keluar mudah, namun dia tegar hati tidak akan mensia-siakan anak angkatnya.“Dia seorang anak yang bijak,” katanya.Daniel konsisten mendapat markah A dalam peperiksaannya dan dia adalah pelakon utama dalam drama pentas di sekolahnya ketika dia baru di Tahun Satu.Nur dan suaminya meneliti surat dan dokumen yang perlu disediakan dalam proses pengambilan anak angkat mereka.Nur menghargai setiap piala dan pingat yang Daniel bawa pulang dari sekolah.Ibu itu akan menyimpan semua piala itu di kabinet kaca di rumah mereka.Bagaimanapun, Nur tahu akhirnya nanti, Daniel harus menghadapi kesusahan dalam kehidupan yang disebabkan statusnya sebagai individu yang tiada kewarganegaraan.“Kami memberikan pendidikan yang terbaik untuknya, tetapi kami tidak tahu bagaimana masa depannya,” katanya.“Tanpa kewarganegaraan, dia tidak ada tempat untuk dituju. Dia akan selalu dianggap tiada kewarganegaraan dan tanpa apa-apa.”Selagi mampu, Nur bertekad untuk melakukan apa yang boleh bagi memastikan Daniel dapat menjalani kehidupan normal sebagai warganegara yang sah satu hari nanti.“Sebagai seorang ibu, saya akan terus suarakan masalah ini dan saya akan terus perjuangkan isu ini,” katanya.“Sekiranya saya diberitahu untuk menyerahkan semua harta benda dan kewarganegaraan saya sebagai ganti, saya dengan senang hati akan menyerahkannya kerana saya tahu dia memiliki masa depan yang cerah.”Nur sedar dia sendiri mungkin sedang menggapai bintang dalam usahanya bagi membantu Daniel mendapatkan kewarganegaraan.Namun sebagai ibu, dia tidak akan putus asa dan sentiasa yakin Daniel layak untuk mendapat kewarganegaraan Malaysia.“Apa yang saya mahu adalah anak saya diberi peluang,” katanya.“Dia tidak bersalah, jadi tolonglah berhenti hukum dia.”


Kemiskinan antara punca utama keciciran pelajar sekolah

Kemiskinan adalah antara punca utama keciciran pelajar, terutamanya di sekolah menengah, kata Timbalan Menteri Pendidikan Lim Hui Ying.
Beliau berkata Kementerian Pendidikan (KPM) mendapati terdapat pelajar yang tidak hadir ke sekolah untuk bekerja demi menanggung ekonomi dan kos sara hidup keluarga mereka.
“Ini adalah satu masalah sosial yang perlu kita tangani dan cari jalan bagaimana untuk menghadapinya,” katanya pada sesi soal jawab di Dewan Rakyat, hari ini.
Beliau menjawab soalan tambahan Muhammad Ismi Mat Taib (PN-Parit) mengenai adakah kemiskinan menjadi punca keciciran pelajar dan apakah inisiatif kementerian untuk menanganinya.
Lim berkata antara langkah yang sedang diusahakan KPM adalah untuk mewajibkan semua pelajar untuk menghabiskan 11 tahun persekolahan iaitu bermula Tahun 1, di sekolah rendah hingga Tingkatan 5, di sekolah menengah.
Ketika menjawab soalan asal yang dikemukakan oleh Muhammad Ismi berkenaan inisiatif KPM untuk membantu pelajar tercicir akibat kemiskinan, Lim berkata KPM telah memperluaskan pelaksanaan Sekolah Komprehensif 9 (K9) daripada 12 buah sedia ada kepada 17 sekolah.
“Matlamat utama sekolah K9 diwujudkan bagi menangani isu keciciran di kawasan pedalaman, terutamanya bagi murid menghadapi kesukaran untuk meneruskan pendidikan ke peringkat menengah atas faktor lokasi ke sekolah menengah yang jauh, bentuk muka bumi mencabar dan sosioekonomi keluarga,” katanya.
Beliau berkata konsep itu turut diperluaskan menjadi Sekolah Komprehensif 11 (K11) bagi memberi akses pendidikan yang lebih menyeluruh kepada pelajar bermula Tahun 1 hingga Tingkatan 5.
“Konsep K11 ini juga dijangka mampu mengurangkan kadar keciciran transisi murid daripada Tingkatan 3 ke Tingkatan 4 atau transisi peringkat pengajian menengah rendah ke menengah atas,” katanya.
Selain itu, Lim berkata KPM juga menyediakan sebanyak 18 jenis bantuan persekolahan untuk murid daripada keluarga berpendapatan rendah atau miskin antaranya Biasiswa Kecil Persekutuan, Rancangan Makanan Tambahan, Kumpulan Wang Amanah Pelajar Miskin, Bantuan Awal Persekolahan, dan Bantuan Pakaian Seragam Badan Beruniform.
“Pelbagai bantuan seperti pinjaman buku teks serta khidmat guru bimbingan dan kaunseling dan guru pemulihan turut disediakan bagi menyokong minat murid untuk meneruskan persekolahan,” katanya.


2-0: PN menang lagi undi belah bahagi hari ini

Kerajaan Perikatan Nasional (PN) sekali lagi memenangi undi belah bahagi dalam Belanjawan 2021 bagi jawatankuasa Kementerian Kewangan.Speaker Dewan Rakyat Azhar Azizan Harun mengumumkan undi belah bahagi memihak kepada blok kerajaan dengan 107 undi, manakala 95 tidak bersetuju dan 18 ahli Parlimen pula tidak hadir.Terdahulu Azhar mengeluarkan petua yang menyatakan “Apabila sudah bunyi loceng dua minit undian dijalankan tidak lagi dibenarkan masuk.Awal hari ini kerajaan PN melepasi undian belah bahagi sebaik sahaja Jabatan Perdana Menteri selesai menggulung Belanjawan 2021 di peringkat jawatankuasa hari ini.